Empat PRN makan belanja RM420 juta

KUALA LUMPUR, 20 Syaaban 1443H, Rabu – Sebanyak RM420 juta dibelanjakan oleh Suruhanjaya Pilihan Raya (SPR) bagi Pilihan Raya Negeri (PRN) Johor, Sarawak, Melaka dan Sabah.

Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar berkata, daripada jumlah itu, masing-masing RM130 juta dan RM149 juta dibelanjakan untuk mengendalikan PRN Sabah ke-16 dan Sarawak ke-12.

SPR juga membelanjakan RM45 juta untuk menjalankan PRN Melaka ke-15 dan RM96 juta untuk PRN Johor ke-15 yang berakhir pada 12 Mac, lapor akhbar tempatan.

“Kos itu termasuk perbelanjaan untuk memperoleh dan menyewa peralatan pilihan raya, kenderaan, pembangunan teknologi maklumat dan komunikasi (ICT), logistik, elaun kakitangan pilihan raya dan lain-lain.

“Perbelanjaan itu juga termasuk peralatan (diperolehi) untuk memastikan pilihan raya diadakan mengikut garis panduan pencegahan COVID-19,” katanya dalam jawapan bertulis Parlimen.

Beliau menjawab soalan Sim Chee Keong (PH-Bukit Mertajam) yang meminta Perdana Menteri menyatakan jumlah perbelanjaan bagi setiap PRN yang diadakan di Sabah, Melaka, Sarawak dan Johor.


Polis larang terbangkan dron di kawasan tumpuan PRN

BANGI, 12 Muharam 1445H, Ahad – Orang awam dan sesiapa sahaja dilarang menerbangkan dron di kawasan tumpuan berkempen sepanjang musim Pilihan Raya Negeri (PRN).

Ketua Polis Daerah Subang Jaya, Asisten Komisioner Wan Azlan Wan Mamat berkata, amaran itu dikeluarkan bagi mengelakkan kejadian tidak diingini.

Ini susulan seorang penyokong parti politik dilaporkan cedera akibat terkena dron yang terjatuh dari udara dipercayai di Kedah.

“Larangan ini termasuk pada tiga tarikh penting yang ditetapkan Suruhanjaya Pilihan Raya iaitu hari penamaan calon, undian awal pada 8 Ogos, hari pembuangan undi 12 Ogos serta sepanjang 14 hari tempoh berkempen.

“Pelanggaran yang berlaku akibat aktiviti penerbangan termasuk pengendalian dron yang mengundang bahaya kepada orang awam atau harta benda adalah tertakluk di bawah Seksyen 4 Akta Penerbangan Awam 1969

“Ia juga telah melanggar Peraturan 98, Peraturan 140-144 Peraturan Penerbangan Awam Malaysia dan Civil Aviation Directives,” katanya dalam kenyataan, hari ini.

Justeru, mana-mana pihak atau individu yang mahu menerbangkan dron perlu mendapat kebenaran daripada Pihak Berkuasa Penerbangan Awam Malaysia (CAAM).

Terdahulu, satu video berdurasi satu minit 17 saat memaparkan seorang mangsa terbaring di atas jalan selepas ditimpa sebuah dron bersaiz besar.

Dalam kejadian berasingan pada proses penamaan calon, polis menahan seorang lelaki kerana menerbangkan dron tanpa kebenaran.


Berita kanak-kanak tak dibenar masuk pusat beli-belah palsu

KUALA LUMPUR, 11 Rejab 1442H, Selasa – Berita mengenai kanak-kanak berumur bawah 12 tahun tidak dibenarkan memasuki pusat beli-belah atau kedai makan di pusat beli-belah seperti yang tular di media sosial adalah tidak benar.

Pasukan Respons Pantas Kementerian Komunikasi dan Multimedia (KKMM) berkata, Ibu Pejabat Polis Daerah (IPD) Kuantan atau Hotline DCC COVID-19 IPD Kuantan, Pahang menafikan ada mengeluarkan kenyataan atau poster berkaitan Penguatkuasaan Undang-Undang SOP Perintah Kawalan Pergerakan Bersyarat (PKPB) seperti itu.

“Polis IPD Kuantan menjelaskan kanak-kanak berumur 12 tahun ke bawah sebaliknya hanya tidak digalakkan.

“Namun masih dibenarkan mengunjungi pusat beli-belah atau kedai makan dengan mematuhi SOP PKPB yang dikeluarkan oleh Majlis Keselamatan Negara (MKN) berkuat kuasa pada 19 Februari lalu,” katanya. – Bernama


Mahkamah EU putuskan majikan boleh larang pekerja pakai tudung

BRUSSELS, 6 Zulhijjah 1442H, Jumaat – Mahkamah tertinggi Kesatuan Eropah (EU) memutuskan bahawa majikan boleh melarang pemakaian simbol kepercayaan agama atau politik yang kelihatan, seperti tudung.

“Larangan memakai sebarang bentuk ekspresi politik, falsafah atau kepercayaan agama di tempat kerja boleh dibenarkan oleh keperluan majikan untuk menunjukkan imej yang neutral terhadap pelanggan atau bagi mengelakkan perselisihan sosial.

“Namun, justifikasi itu harus sesuai dengan keperluan sebenar daripada pihak majikan serta mendamaikan hak dan kepentingan terhadap isu.

“Mahkamah kebangsaan dapat mempertimbangkan konteks khusus daripada Negara Anggota dan khususnya peruntukan nasional yang lebih baik mengenai perlindungan kebebasan beragama,” kata mahkamah.

Kes itu dibawa ke mahkamah oleh dua wanita di Jerman yang digantung kerja setelah mereka mula memakai hijab.

Kedua-dua wanita itu – penjaga keperluan khas di pusat jagaan kanak-kanak di Hamburg yang dikendalikan oleh sebuah badan amal dan juruwang di rantai farmasi Mueller – tidak memakai tudung ketika mereka mula bekerja.

Bagaimanapun, kedua-dua mereka memutuskan untuk melakukannya bertahun-tahun kemudian selepas bercuti.

Biarpun begitu, mereka diberitahu oleh majikan masing-masing bahawa tindakan itu tidak dibenarkan dan pada titik yang berbeza sama ada digantung, diberitahu untuk datang bekerja tanpa hijab atau melakukan pekerjaan lain, menurut dokumen mahkamah. – Agensi


MOTAC atur sesi latihan SOP baharu kepada syarikat umrah

BANGI, 8 Rejab 1443H, Khamis – Kementerian Pelancongan, Seni dan Budaya (MOTAC) sedang mengatur sesi Training for Trainers (TOT) kepada semua syarikat pengendali umrah berlesen mengenai penggunaan prosedur operasi standard (SOP) baharu bagi jemaah umrah.

MOTAC memaklumkan, seti latihan bagi SOP baharu umrah yang akan dikuatkuasakan 14 Februari ini akan dijalankan dengan kerjasama Kementerian Kesihatan (KKM).

Berdasarkan pelaksanaan SOP baharu yang dipersetujui Mesyuarat Ke-12 Menteri Kuartet COVID-19 pada 8 Februari lalu, syarikat pengendali umrah perlu melantik Person in Charge (PIC) bagi kumpulan yang mempunyai 40 jemaah dan ke atas.

“PIC akan bertanggungjawab mengawal atau mengelola jemaah sepanjang perjalanan termasuk semasa di lapangan terbang atau Pintu Masuk Antarabangsa (PMA) Malaysia.

“Bagi kumpulan yang kurang daripada 40 jemaah, PIC perlu menguruskan jemaah di PMA, manakala tatacara pengurusan dan bagaimana untuk memohon kebenaran PIC untuk masuk ke ruang PMA di Lapangan Terbang Antarabangsa Kuala Lumpur (KLIA) akan dimaklumkan kemudian melalui persatuan-persatuan pengendali umrah,” katanya.

Selain itu, pengambilan dos penggalak turut diwajibkan serta membenarkan menjalani kuarantin wajib di tempat kediaman tanpa memohon kelulusan Home Quarantine Application (HQA).

“Jemaah juga dibenarkan menjalani kuarantin wajib di stesen kuarantin swasta dengan kos penginapan, makan minum dan rawatan ditanggung sendiri,” katanya.

Dalam pada itu, MOTAC berkata, jemaah umrah yang melaksanakan perjalanan mengerjakan ibadah tersebut di dalam tempoh 8 Februari hingga 13 Februari boleh mengguna pakai tatacara SOP sebelum ini.

“Penggunaan SOP baharu akan mula diterima pakai sebaik sahaja jemaah kembali semula ke Malaysia.

“Ini termasuklah menjalani kuarantin di rumah secara automatik kecuali yang memilih untuk kuarantin di pusat kuarantin swasta,” katanya.


Langgar SOP: Pemimpin bersalah usah marah jika rakyat bising

BANGI, 4 Muharram 1441H, Ahad – Kesalahan yang dilakukan oleh seorang pemimpin tidak boleh disamakan dengan kesalahan rakyat marhaen, kata Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman.

Ini kerana, katanya, kesalahan kedua-dua pihak ini meskipun sama namun ia memberi kesan berbeza daripada sudut sosial.

“Pemimpin hisap vape dan rokok atau langgar kuarantin, jangan disamakan dengan marhaen yang perangai serupa hanya kerana pemimpin itu dari parti kita.

“Hukuman ke atas individu dan individu yang lain tidak semestinya sama walaupun kesalahannya kelihatan serupa, kerana melibatkan banyak faktor dari sudut undang-undang,” katanya dalam satu kenyataan, hari ini.

Beliau juga menegaskan, sudah menjadi tanggungjawab rakyat untuk memantau tingkah laku pemimpin.

Bahkan, Abu Bakar As Siddiq dan Umar Al Khattab pernah mengingatkan perkara sama dalam ucapan sulung mereka ketika diangkat menjadi Khalifah.

“Jadi, pengikut pemimpin jangan marah rakyat (netizen) yang bising, malah sepatutnya bersyukur dan berterima kasih.

“Pemimpin pula kena buat benda betul atau tak perlu cakap apa-apa. Integriti. Ketulusan. Respect is earned, not given,” katanya.

Kementerian Kesihatan Malaysia (KKM) semalam mengeluarkan kompaun RM1,000 terhadap Menteri Perusahaan Perladangan dan Komoditi, Datuk Dr Mohd Khairuddin Aman Razali.

Kompaun itu dikeluarkan atas kesalahan di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) Akta Pencegahan dan Pengawalan Penyakit Berjangkit 1998 (Akta 342).

Pada Selasa, Ahli Parlimen Seputeh, Teresa Kok mendakwa, Mohd Khairuddin tidak melakukan kuarantin 14 hari selepas pulang dari kunjungan ke Turki.

Ekoran itu, Mohd Khairuddin yang juga Ahli Jawatankuasa Pusat PAS dikritik banyak pihak kerana mengingkari arahan kuarantin seperti yang digesa oleh pihak berkuasa supaya melakukannya khusus kepada mana-mana warganegara Malaysia yang pulang ke tanah air dari luar negara.


Jangka menang besar lagi punca BN mahukan PRN Johor

Oleh Siti Hafidah Abd Ghaffar

BANGI, 24 Jamadilakhir 1443H, Khamis – Pilihan Raya Negeri (PRN) Johor dianggap sebagai strategi bijak Barisan Nasional (BN) untuk membentuk kerajaan negeri baharu.

Meskipun menjadi persoalan mengapa perlu diadakan sekarang, penganalisis politik dari Universiti Utara Malaysia (UUM), Prof Dr Mohd Azizuddin Mohd Sani berkata, dalam konteks strategi politik ia satu tindakan yang bijak di pihak BN.

Katanya, ia supaya fokus kepada Pilihan Raya Umum ke-15 (PRU15) nanti lebih kepada Parlimen dan beberapa negeri lain yang dirasakan boleh menang di luar PRU.

“Ini satu strategi yang diterima pakai sekarang dan strategi bijak bagi saya untuk (BN)…mengadakan PRN dalam masa terdekat,” katanya ketika menjadi panel dalam Dimensi bertajuk PRN Johor: Demi ‘Periuk Nasi’ Politikus? yang disiarkan TV Pertiwi, malam ini.

Dalam pada itu, beliau mengakui kerajaan negeri Johor pimpinan Datuk Hasni Mohammad sebelum ini tidak stabil dengan kelebihan hanya satu kerusi.

“Melihat keadaan ini, sebenarnya realiti memang tidak stabil.

“Jadi itu yang BN merasakan bahawa jika diadakan pilihan raya negeri lebih awal dan jangka boleh menang besar, saya rasa itu strategi baik untuk parti itu dengan mengambil kira banyak faktor.

“Jika kita lihat pilihan raya sebelum ini pun dimenangi dengan jumlah yang besar,” katanya.

Selain itu, Mohd Azizuddin mengingatkan bahawa rakyat mahu kerajaan yang stabil.

Justeru, beliau berharap kerajaan baharu yang bakal dibentuk mampu membawa dasar yang lebih baik kepada Johor.

“Itu mungkin sikap ideal yang kita nak hasil PRN ini,” katanya.


Jawatankuasa khas ditubuh tangani masalah perumahan tentera

KUALA LUMPUR, 7 Muharram 1442H, Rabu – Satu jawatankuasa khas bagi memberi tumpuan kepada perumahan anggota tentera di seluruh negara akan ditubuhkan, kata Menteri Kanan Pertahanan Datuk Seri Ismail Sabri Yaakob.

Beliau berkata jawatankuasa khas berkenaan juga akan mengkaji setiap perjanjian projek perumahan anggota tentera.

“Ada sesetengah kontrak perumahan itu telah ditandatangani selama lima hingga 10 tahun tetapi projek perumahan tidak bermula, maka jawatankuasa ini akan mengkaji setiap perjanjian yang telah kementerian tandatangani.

“Banyak cadangan mengenai projek pembangunan antaranya secara land swap (pertukaran tanah) untuk membina perumahan mereka (anggota tentera),” katanya dalam sidang media selepas membuat lawatan kerja ke Rumah Keluarga Angkatan Tentera (RKAT) di Kem Batu Kentomen di sini hari ini.

Ismail Sabri berkata sekiranya ada projek perumahan yang gagal dilaksanakan dan mempunyai masalah, kementerian akan membatalkan perjanjian yang telah ditandatangani.

“Saya memang tidak berkompromi dalam hal ini (perumahan anggota tentera) dan kami akan melantik pemaju yang baharu supaya (projek perumahan tentera) diteruskan dan menyelesaikan perumahan mereka,” katanya.

Ismail Sabri berkata perumahan anggota tentera yang sedia ada juga semakin teruk dan usang.

“Saya mendapati banyak perubahan yang perlu dilakukan terhadap perumahan anggota tentera kerana sesetengah bangunan itu wujud di tahun 70-an. Dari segi bilik (rumah tentera) pun hanya ada dua bilik dan ini sudah bertentangan dengan dasar kerajaan dari segi perumahan iaitu minimum tiga bilik untuk setiap rakyat Malaysia. Maka untuk anggota tentera juga kena sediakan minimum tiga bilik,” katanya.

Beliau berkata perkara ini perlu diselesaikan dengan segera dan anggota tentera memerlukan sebanyak 35,000 unit rumah.

“Setakat ini, ramai (anggota) tentera yang menyewa di luar dari kem tentera malah elaun perumahan mereka saya berpendapat untuk di bandar besar seperti Kuala Lumpur ini tidak mencukupi iaitu antara RM350 hingga RM380.

“Ini pun masih belum tentu dapat sebuah bilik atau rumah dan ini akan menyusahkan anggota tentera kita dan mereka terpaksa menggunakan sebahagian besar gaji untuk membayar sewa rumah dan sebagainya,” katanya.

Selain itu, Ismail Sabri berkata program Satu Anggota Satu Rumah (Sasar) juga untuk anggota tentera yang menetap di kuarters kerana mereka tidak mampu memilki rumah sendiri yang harganya jauh lebih mahal.

“Ada juga anggota tentera yang bersara awal dan terpaksa menyewa rumah walaupun telah pencen, jawatankuasa berkenaan akan mengkaji perkara ini,” katanya.

Ismail Sabri berkata beliau akan berjumpa dengan pihak Affin Bank yang pemegang sahamnya adalah Lembaga Tabung Angkatan Tentera, supaya dapat menyediakan pakej khas untuk pembiayaan perumahan.

Beliau berkata pakej khas itu adalah untuk anggota tentera dan bekas tentera yang telah pencen untuk membeli dan memiliki rumah sendiri sebagai usaha mengurangkan beban mereka. – Bernama


Enam jalan utama menghubungkan Terengganu-Kelantan ditutup

KUALA TERENGGANU, 24 Jamadilawal 1444H, Isnin –  Sebanyak enam jalan di daerah Setiu yang menghubungkan Terengganu dan Kelantan terpaksa ditutup kepada semua jenis kenderaan buat masa ini, berikutan banjir yang sedang melanda negeri Pantai Timur.

Polis Terengganu dalam kenyataan hari ini memaklumkan, jalan yang ditutup sepenuhnya adalah Jalan Kuala Terengganu-Kota Bharu (berhampiran Petronas Permaisuri di Kampung Balik Bukit); Jalan Kuala Terengganu-Kota Bharu (di lampu isyarat Guntong); dan Jalan Guntong-Kampung Saujana (di Kampung Guntong Dalam).

“Jalan yang turut terputus untuk kenderaan berat dan ringan adalah Jalan Kuala Terengganu-Kota Bharu (di Kampung Buluh); Jalan Permaisuri-Kampung Hulu Seladang (di Kampung Besut); dan Jalan Kuala Terengganu-Kampung Raja (berdekatan Bulatan Che Selamah di Jalan Pantai),” menurut kenyataan itu.

Sementara itu, Lebuhraya Pantai Timur 2 (LPT2) Sdn Bhd dalam kenyataan di Facebook rasmi hari ini memaklumkan berikutan laluan terhalang di KM393.4 antara laluan Bukit Besi ke Ajil yang ditutup ekoran cerun runtuh, pemandu dari Kuala Lumpur yang menghala ke Kuala Terengganu dinasihatkan keluar di Plaza Tol Dungun (Mandatori Exit) dan mereka dinasihatkan untuk menggunakan Jalan Pantai (FT03).

“Walau bagaimanapun, perjalanan dari Kuala Terengganu menghala ke Kuantan dan Kuala Lumpur menggunakan Lebuhraya LPT2 masih boleh dilalui oleh semua kenderaan seperti biasa,” menurut kenyataan itu. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Mahkamah tetap 30 Ogos permohonan baharu Rosmah gugurkan Sri Ram

KUALA LUMPUR, 13 Muharam 1444H, Khamis – Mahkamah Tinggi di sini hari ini menetapkan 30 Ogos ini untuk memutuskan permohonan baharu Datin Seri Rosmah Mansor untuk menggugurkan Datuk Seri Gopal Sri Ram sebagai Timbalan Pendakwa Raya Kanan dalam kes rasuah membabitkan projek hibrid solar bernilai RM1.25 bilion yang dihadapinya.

Hakim Datuk Ahmad Kamal Md Shahid menetapkan tarikh itu selepas mendengar hujah peguam Rosmah iaitu Datuk Akberdin Abdul Kader dan Datuk Jagjit Singh serta Peguam Kanan Persekutuan Shamsul Bolhassan dan Sri Ram, yang mewakili dirinya sendiri.

Hakim itu berkata beliau akan memberikan keputusan itu melalui e-mel.

Terdahulu, Shamsul yang mewakili Jabatan Peguam Negara (AGC), membantah permohonan semakan kehakiman Rosmah bagi memulakan cabaran perundangan berhubung perkara itu atas alasan ia adalah penyalahgunaan proses mahkamah.

“Pemohon cuba campur tangan dalam prosiding jenayah dengan mengemukakan cabaran di mahkamah sivil.

Sri Ram pula berhujah permohonan Rosmah hari ini adalah umpama “meminta mahkamah menyemak semula keputusan mahkamah lain” selepas Mahkamah Persekutuan memutuskan bahawa pelantikan beliau adalah sah.

Isteri bekas Perdana Menteri Datuk Seri Najib Tun Razak itu pernah memfailkan permohonan serupa di Mahkamah Tinggi Jenayah di sini.

Bagaimanapun, permohonan itu telah ditolak dan keputusan tersebut dikekalkan oleh Mahkamah Rayuan serta Mahkamah Persekutuan.

Pada prosiding hari ini, Akberdin berhujah bahawa anak guamn beliau hendaklah dibenarkan memulakan cabaran perundangan itu serta mendakwa mereka mempunyai kes yang boleh dihujah dan Rosmah juga ‘terjejas teruk’ susulan pelantikan Sri Ram sebagai pendakwa raya ad hoc dalam perbicaraan kes rasuahnya.

Rosmah, 70, memfailkan permohonan itu pada 24 Jun lepas di Mahkamah Tinggi (Rayuan dan Kuasa-Kuasa Khas) menamakan Peguam Negara/Pendakwa Raya, Kerajaan Malaysia dan Sri Ram sebagai responden.

Menerusi permohonan terbaharunya, Rosmah memohon satu deklarasi bahawa pelantikan Sri Ram sebagai Timbalan Pendakwa Raya Kanan melalui tiga surat pelantikan (fiat) bertarikh 8 Julai 2020, 11 Mei dan 21 Mei 2021, adalah tidak sah.

Selain itu, Rosmah memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 Nov 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.

Rosmah berdepan pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai upah membantu syarikat itu mendapatkan projek bernilai RM1.25 bilion bagi menyalurkan tenaga hibrid solar kepada 369 sekolah di kawasan luar bandar Sarawak. – Bernama


PM ke-9 diminta bersungguh laksana agenda Bumiputera

Oleh Ainul Illia Meor Suzurudin

BANGI, 11 Muharram 1443H, Jumaat – Majlis Perundingan Melayu (MPM) memohon Perdana Menteri Malaysia yang baharu bersungguh-sungguh dalam melaksanakan agenda Bumiputera dengan betul dan penuh keikhlasan.

Setiausaha Agung MPM, Datuk Dr Hasan Mad menegaskan agenda Bumiputera sama sekali tidak boleh dipisahkan daripada agenda kebangsaan, sebaliknya ia perlu dijadikan tunggak dalam agenda negara.

Beliau turut mengesyorkan supaya Wawasan Kemakmuran Bersama (WKB) 2030 diubah menjadi Agenda Kemakmuran Nasional Diterajui Bumiputera, bukan sebagai dua agenda yang berasingan, seperti mana yang dilakukan kini.

“Agenda Kemakmuran Nasional Diterajui Bumiputera adalah agenda induk berdasarkan dasar induk (mother policy) yang wajib digubal berpandukan kepada peruntukan Perlembagaan Persekutuan,” katanya dalam satu kenyataan, hari ini.

Beliau turut meminta supaya kerajaan yang baharu kelak tidak membentuk Kabinet yang terlalu besar.

“Negara kita dah semakin miskin, maka kerajaan kenalah berbelanja berhemah,” katanya.

Dalam pada itu, Dr Hasan berkata, bahawa rakyat jelata menaruh harapan kepada Perdana Menteri baharu, Datuk Seri Ismail Sabri untuk memulihkan keyakinan terhadap kepimpinan negara yang kucar-kacir begitu lama.

“Pulihkan juga keyakinan pelabur dan pengurus dana asing untuk kembali bermain di pentas ekonomi dan pasaran modal di negara ini.

“Bila keyakinan semua pihak dah pulih, lebih mudah untuk mengatur tindakan tangani lain-lain permasalahan yang kini melanda negara. Kita boleh!,” katanya.

Beliau berkata, teguran itu tidak hanya untuk kerajaan baharu, tetapi turut terpakai terhadap pihak pembangkang bagi membaik pulih keadaan negara.

Katanya, baik kerajaan mahupun pembangkang, kedua-duanya wajib sama-sama membina semula negara ini seperti mana yang semua idam-idamkan iaitu untuk kembali menjadi The Asian Tigers.

“Insaflah semua 220 wakil rakyat, termasuk di blok pembangkang PH + Plus, setiap orang daripada kamu wajib mengembalikan keyakinan rakyat terhadap kamu.

“Berhemahlah kamu semua dalam berpolitik. Kamu boleh! Hatta, cabaran pertama kamu sekalian adalah menyejukkan hati setiap orang di kalangan PN untuk berdamai dan bermaafan.

“Bila ‘rumah tangga’ aman damai, mudahlah kamu mentadbir negara tercinta ini. Bila lidah tidak lagi tergigit, masakan PH akan bertempik. PN boleh! Carik-carik bulu ayam, lama lama bercantum juga,” katanya.

Dalam perkembangan terbaharu, Seri Paduka Baginda Yang di-Pertuan Agong telah berkenan melantik Datuk Seri Ismail Sabri Yaakob sebagai Perdana Menteri Malaysia ke-9.

Istana Negara telah menerima pencalonan nama-nama bakal Perdana Menteri daripada 220 Ahli-ahli Dewan Rakyat, masing-masing menerusi surat akuan (statutory declaration) pada 18 Ogos 2021 lalu.

Daripada surat-surat akuan tersebut, seramai 114 Ahli Dewan Rakyat telah mencalonkan Ahli Parlimen Bera, Datuk Seri Ismail Sabri Yaakob – jumlah majoriti yang mencukupi untuk membentuk kerajaan, kata Datuk Pengelola Bijaya Diraja Istana Negara, Datuk Indera Ahmad Fadil Shamsuddin.


Israel mahu Turki tutup pejabat Hamas di Istanbul

TEL AVIV, 7 Jamadilakhir 1442H, Rabu – Negara haram Israel tidak berhasrat untuk meneruskan hubungan normal dengan Turki dan menghantar duta besarnya kembali ke Ankara kecuali jika pemerintah Turki menutup pejabat Hamas di Istanbul.

“Presiden Recep Tayyip Erdogan dengan ‘senang hati’ akan mengembalikan duta besar kami ke Ankara, tetapi apa yang kami minati adalah kegiatan Hamas di Turki,” dakwa seorang pegawai Israel dikutip oleh Ynet.

Pada tahun 2019, didakwa bahawa beberapa tokoh kanan gerakan Hamas menggunakan Istanbul sebagai tempat perlindungan.

Kemudian pada bulan Oktober tahun lalu, Times of Israel melaporkan bahawa gerakan itu telah mendirikan sebuah pejabat di bandar itu, serta sebuah pusat rahsia yang dipercayai digunakannya untuk melakukan serangan siber ke atas Israel.

Sejak beberapa tahun kebelakangan ini, Turki tampil sebagai penyokong perjuangan Palestin, memutuskan hubungan dengan Israel pada 2018 ketika Amerika Syarikat (AS) dan beberapa negara lain mula mengiktiraf Baitulmaqdis sebagai ibu kota Israel.

Pada bulan Ogos tahun lalu, Erdogan menjadi tuan rumah delegasi Hamas yang diketuai oleh Ketua Biro Politiknya, Ismail Haniyeh.

Washington bagaimanapun mengecam pertemuan itu.

Turki juga telah muncul sebagai orang tengah antara kumpulan Palestin, Hamas dan Fatah, yang membolehkan mereka bertemu dan berunding di Istanbul pada bulan September yang lalu. Gerakan-gerakan itu mencapai kesepakatan mengenai langkah-langkah dialog nasional.

Selepas perbincangan itu, Hamas dituduh menangguhkan pengesahan perjanjian itu.

Pada bulan November, gerakan itu mengatakan bahawa proses pendamaian musnah selepas Fatah dan Pihak Berkuasa Palestin kembali ke dasar kerjasama keselamatan dengan Israel.

Sejak akhir tahun lalu, muncul laporan mengenai Turki dan Israel menjalin semula hubungan dan mengembalikan duta besar masing-masing ke jawatan mereka.

Meskipun menyatakan hasratnya untuk menyambung kembali hubungan yang lebih baik itu, Erdogan menegaskan bahawa tindakan Israel terhadap rakyat Palestin ‘tidak dapat diterima’ dan menegaskan bahawa dasar Palestin adalah ‘garis merah’.

Sebagai respon kepada syarat yang dikenakan Israel, Turki pula membalas dan mengatakan bahawa ia juga mempunyai syaratnya sendiri.

“Hubungan akan normal jika Israel menghentikan tindakan haramnya seperti aneksasi terhadap rakyat Palestin.

“Tanpa ini, usaha ke arah hubungan akan dipinggirkan,” kata Menteri Luar Negeri, Mevlut Cavusoglu. – Agensi


Mesir enggan bawa pulang rakyat terkandas di Gaza

GAZA, 20 Rabiulakhir 1445H, Sabtu – Warganegara Mesir yang terkandas di Gaza merayu supaya pihak berkuasa Kaherah memudahkan mereka kembali ke tanah air dengan selamat, di tengah-tengah pencerobohan tanpa henti Israel ke atas wilayah terkepung itu.

Aktivis media sosial mendakwa, pihak berkuasa Mesir enggan membenarkan rakyatnya dari Semenanjung Gaza untuk pulang melalui pelabuhan Rafah, walaupun Israel membenarkan mereka yang mempunyai dua kewarganegaraan keluar dari wilayah itu.

Rata-rata mereka mengecam kegagalan pihak berkuasa Mesir menangani keadaan warganegaranya di Gaza memandangkan pencerobohan berterusan rejim Israel.

Mereka turut tertanya-tanya sama ada permohonan keluar dari Gaza perlu dikemukakan kepada Amerika Syarikat (AS) dan Pertubuhan Bangsa-Bangsa Bersatu (PBB) untuk membantu rakyat Mesir di Gaza kembali ke tanah air, berbanding Kaherah.

Menurut media tempatan Mesir, jumlah rakyatnya di Gaza dianggarkan kira-kira 40,000 orang.

Antara mereka yang menuntut meninggalkan Gaza adalah Ghada Al-Saqqa, seorang warganegara Mesir-Palestin yang melawat saudaranya di Gaza ketika serangan 7 Oktober berlaku.

Ghada dan anak perempuannya terkandas di Gaza dan tinggal bersama abangnya, namun rumah mereka musnah dalam serangan Israel.

“Mereka menyerang kami. Kami bukan haiwan, kami penduduk Mesir, bukan penduduk Gaza.

“Dengan hak apa mereka benarkan orang asing keluar melalui persimpangan Mesir, tetapi bukan rakyat Mesir,” katanya.- Agensi


Guan Eng jangan persenda syariat Islam hanya kerana ‘nafsu politik’!

BANGI, 25 Rejab 1442H, Selasa – Mengaitkan Islam dengan isu lompat parti jelas menampakkan pemimpin parti cauvinis DAP, Lim Guan Eng langsung tidak sensitif terhadap agama dan orang Islam secara keseluruhan.

Semalam, Setiausaha Agung parti tamak haloba itu mempertikaikan kerajaan Perikatan Nasional (PN) mempertahankan tindakan wakil rakyat melompat parti, sekiranya mendakwa sebagai sebuah pentadbiran yang berpegang pada prinsip-prinsip bersih.

“Sebagai seorang beragama Islam, murtad itu tidak dibenarkan kenapa lompat parti boleh dalam politik?

“Kami akan tetap rujuk kes lompat parti ini ke mahkamah,” katanya pada sidang media di Wisma DAP Pulau Pinang, semalam.

Menempelak kenyataan itu, Presiden Ikatan Muslimin Malaysia (ISMA), Haji Aminuddin Yahaya mempersoal sama ada Guan Eng cuba menyamakan taraf agama dengan parti politik.

“Jangan kamu fikir masyarakat terlalu taksub dengan politik, maka kamu boleh permainkan dan persenda syariat Islam untuk nafsu politik kamu?

“Ingat, semuanya ada batas dan kamu sedang melangkaui batas itu,” katanya dalam kenyataan, hari ini.

Malah, beliau percaya pasti ada golongan ‘pentaksub’ yang menerima kenyataan Guan Eng dengan menganggap tindakan murtad tidak menjadi masalah, kerana sama seperti keluar parti semata-mata.

Tegas Haji Aminuddin, tindakan keluar daripada agama Islam sudah jelas sebagai satu kesalahan kerana ia termaktub dalam undang-undang di Malaysia.

“Buat masa ini, lompat parti masih tidak dikategorikan sebagai kesalahan dalam mana-mana undang-undang Malaysia.

“Lim Guan Eng sebagai seorang Ahli Parlimen sejak banyak penggal dan sebagai pimpinan parti yang punyai wakil rakyat teramai buat apa selama ini?,” katanya.

Beliau turut pelik dengan Guan Eng yang ‘panas’ dengan isu lompat parti, sedangkan keadaan itu turut berlaku di dalam Pakatan Harapan (PH).

“Kita pun masih ingat bagaimana PH dan Warisan berjaya menawan Sabah selepas PRU14, selepas ada wakil rakyat lompat parti.

“Kita juga tidak lupa berapa banyak kali Anwar Ibrahim dakwa beliau ada ‘numbers’ yang bermakna ‘lompat parti’ adalah satu alat yang turut digunakan PH tetapi gagal,” katanya.

Menurut Haji Aminuddin, inilah kesan apabila pemimpin politik Melayu berbalah antara satu sama lain.

“Saya mendambakan kebangkitan yang jitu dri semua pemimpin parti politik Melayu setiap kali ada politikus yang mempersendakan Islam sebegini rupa, tetapi masing-masing sibuk bergaduh.

“Tetapi malangnya kini, kita tidak nampak semangat apatah ‘kegarangan’ itu lagi tatkala agama Islam dihina,” katanya.


Sabah laksana fasa pertama PPN esok

KOTA KINABALU, 17 Zulkaedah 1442H, Isnin – Kerajaan Sabah akan melaksanakan fasa pertama Pelan Pemulihan Negara (PPN) bermula esok, dengan mengekalkan sebahagian besar prosedur operasi standard (SOP) dalam Perintah Kawalan Pergerakan (PKP) 3.0, kata Ketua Menteri, Datuk Hajiji Noor.

Beliau berkata, menerusi fasa pertama itu, beberapa aktiviti sosial dan ekonomi dibenarkan beroperasi antaranya makan di dalam restoran, kedai makan dan restoran dalam premis hotel; gerai-gerai menjual sayur, ikan dan buah-buahan di tepi jalan raya; serta kedai gunting rambut.

“Perincian SOP negeri Sabah akan dikeluarkan dalam masa terdekat,” katanya dalam kenyataan hari ini.

Hajiji berkata, aktiviti sukan dan rekreasi tidak bersentuhan fizikal seperti senaman, golf, memancing dan berbasikal, adalah dibenarkan dalam fasa pertama PPN di Sabah.

Beliau berkata, aktiviti pembuatan dan perkilangan yang dibenarkan beroperasi juga akan diperluaskan kepada getah, simen dan cat, selain kilang berasaskan kayu dan perabot.

Kerajaan Sabah sebelum ini melaksana PKP 3.0 bermula 1 Jun lepas sehingga 14 Jun, sebelum dilanjutkan sehingga hari ini (28 Jun). –  Bernama


Bendera terbalik: Mana tindakan tegas? Pesalah besar, kebal?

BANGI, 24 Zulhijjah 1441H, Jumaat – Bagaikan sudah menjadi satu trend insiden pemasangan Jalur Gemilang secara terbalik berlaku pada setiap bulan kemerdekaan.

Apa yang menyakitkan alasan diberikan pihak terbabit melakukan perbuatan tidak bermoral sedemikian setelah tertangkap oleh orang awam pula memakai ‘skrip’ sama iaitu ‘tidak sengaja’.

Malah, kata Presiden gerakan Islam, Ikatan Muslimin Malaysia Malaysia (ISMA), Haji Aminuddin Yahaya, kesalahan itu akan diletakkan pula pada ‘pekerja’ yang tidak diketahui.

“Dan apabila rakyat marah, akhirnya muncullah mana-mana ahli politik sebagai hero, suruh rakyat bertenang dan memberi amaran supaya rakyat jangan main api perkauman.

“Nampak mudah modus operandi ini, tetapi itulah yang cuba dibuat untuk memperbodohkan rakyat. Sekali, dua kali bolehlah rakyat termakan.

“Tetapi jika sudah menjadi ‘trend’, maka yang cuba menipu itulah yang bodoh,” katanya dalam satu kenyataan, hari ini.

Terdahulu, sebuah restoran di Jalan Chong Thien Vun, Tawau, Sabah dilaporkan memasang Jalur Gemilang secara terbalik.

Menurut Ketua Polis Daerah Tawau, Asisten Komisioner Peter Umbuas, berdasarkan hasil siasatan, didapati pemasangan Jalur Gemilang secara terbalik itu adalah tidak disengajakan dan pihak restoran sudah mengambil tindakan serta merta dengan membetulkan semula bendera pada kedudukan sebenar.

Bagaimanapun, mengulas respon itu, Haji Aminuddin berkata, ia adalah seperti yang dijangka, berdasarkan trend yang ada selama ini dan berlaku saban tahun secara berulang-ulang.

“Kita sangat kecewa, sekali lagi. Namun, tidak pula kita dengar tindakan tegas diambil terhadap pemilik premis seolah-olah pemilik premis itu ‘besar’ dan ‘kebal’,” katanya.

Justeru, beliau mendesak agar kerajaan dan pihak berkuasa bertegas sebagaimana Ketua Polis Johor, Datuk Ayob Khan Mydin Pitchay dalam isu Jalur Gemilang terbalik ini.

“Beliau membuktikan ketegasan dengan amaran yang sangat keras dan tindakan drastik. Kepada rakyat dan netizen, teruskan momentum ini iaitu cakna membongkar kepincangan-kepincangan yang berlaku terhadap maruah dan kedaulatan negara.

“Rakyat dan NGO-NGO adalah ‘check and balance’ yang jujur dan ikhlas kepada kerajaan. Maka, hargai dan dengarilah,” katanya.


Berlagak marsyal, dua lelaki termasuk Datuk serah diri

PORT DICKSON, 2 Jamadilawal 1443H, Rabu – Dua lelaki yang dipercayai dirakam terlibat dalam aksi lagak marsyal di jalan awam sudah hadir ke Balai Trafik Port Dickson, semalam.

Ketua Polis Daerah Port Dickson, Superintendan Aidi Sham Mohamed berkata, kedua lelaki itu hadir ke Balai Trafik Ibu Pejabat Polis Daerah (IPD) Port Dickson pada jam 12.45 tengah hari dan 2.30 petang untuk memberi keterangan.

“Kedua-dua lelaki berusia 45 dan 49 tahun dengan seorang daripada mereka berpangkat Datuk bekerja sebagai ahli perniagaan dan ejen insuran hadir ke Balai Trafik sejurus mengetahui aksi mereka dirakam dan ditularkan di media sosial.

“Polis menahan kedua-dua lelaki itu sebaik mereka menyerah diri di Balai Trafik IPD Port Dickson,” katanya dalam satu kenyataan hari ini.

Aidi berkata, polis merampas dua motosikal berkuasa tinggi dan beberapa barangan milik individu yang digunakan kedua-dua marsyal berkenaan seperti yang dirakam dalam video tersebut.

“Pihak polis juga masih menjalankan siasatan lanjut secara menyeluruh terhadap kedua-dua lelaki ini jika wujud lain-lain kesalahan,” katanya.

Terdahulu, dilaporkan polis mencari kumpulan motosikal berkuasa tinggi yang berlagak marsyal di jalan awam selepas rakaman video berdurasi tiga minit tular di media sosial.

Rakaman itu menunjukkan penunggang motosikal berkuasa tinggi itu memberi arahan kepada sebuah kenderaan supaya memperlahankan kenderaannya dan bergerak ke kiri lorong jalan bagi memberi laluan kepada kumpulan konvoi terbabit.


Kerjasama PN-Pejuang? Bukan mudah kata ‘yes’

BANGI, 20 Rabiulawal 1444H, Isnin – Setiausaha Agung Perikatan Nasional (PN) menyifatkan kerjasama dengan parti Pejuang Tanah Air (Pejuang) bukan perkara mudah.

Datuk Seri Hamzah Zainuddin berkata, sebarang kerjasama perlu mendapat persetujuan dan dibincangkan terlebih dahulu sebelum membuat keputusan.

Katanya, Pejuang merupakan parti dalam Gerakan Tanah Air (GTA) berhak untuk bekerjasama dengan mana-mana parti yang disukai.

“Mana-mana parti yang telah pun ditubuhkan mempunyai hak untuk bekerjasama dengan sesiapa pun.

“Kita dalam Bersatu bila Tan Sri Muhyiddin Yassin menyatakan dia bersedia (kerjasama dengan Pejuang) bermakna dia perlu membawa dalam mesyuarat tertinggi,” katanya

Mengulas lanjut, Hamzah menjelaskan, perkara berkenaan perlu dibincangkan dengan gabungan parti PN.

“…bukan mudah kata “yes”, kita bersetuju dengan itu, tak boleh..kerana kita mempunyai rakan-rakan dalam pakatan parti,” kata seperti dipetik portal tempatan, hari ini.

Jumaat lalu, Pengerusi PN, Tan Sri Muhyiddin memaklumkan, akan meneliti berhubung kerjasama politik bagi menghadapi Pilihan Raya Umum ke-15 (PRU15) akan datang.

Malah, perkara itu akan dibincangkan dalam Majlis Tertinggi (MT) PN memandangkan ia tidak boleh diputuskan oleh beliau seorang selain melibatkan pimpinan daripada parti-parti komponen di dalam PN.


Perang Russia-Ukraine sebabkan harga makanan melambung di Afghanistan: WFP

KABUL, 16 Syaaban 1443H, Sabtu – Program Makanan Sedunia (WFP) Pertubuhan Bangsa-Bangsa Bersatu (PBB) memberi amaran, perang Russia dan Ukraine bukan sahaja menjejaskan ekonomi dunia tetapi memberi kesan kepada harga makanan serta bahan api di Afghanistan.

Sejak Taliban mengambil alih tampuk kerajaan Ogos tahun lalu, Afghanistan berdepan krisis ekonomi apabila kira-kira 95 peratus daripada 38 juta penduduknya berdepan masalah kelaparan.

Jurucakap WFP, Shelley Thakral berkata, harga makanan di negara ini melambung sehingga 40 peratus sejak lapan bulan lalu walaupun pihaknya menyediakan AS$1 billion untuk membeli makanan.

Namun begitu, katanya mereka masih memerlukan kira-kira AS$1.6 bilion lagi untuk keperluan tahun ini.

“Perkara ini sangat membimbangkan dan saya fikir keadaan bukan sahaja di Afghanistan tetapi tempat lain di seluruh dunia.

“Sehingga kini, negara penderma tidak mengenepikan Afghanistan tetapi mereka juga perlu membantu negara lain apabila lebih tiga juta pelarian melarikan diri dari Ukraine sejak Russia melancarkan perang pada 24 Februari lalu,” katanya.

Kenyataan Thakral selari dengan Ketua bagi pelarian PBB, Filippo Grandi yang membuat lawatan ke Kabul, baru-baru ini sambil menyifatkan peperangan mampu membantutkan usaha membantu rakyat Afghanistan.

Malah, peperangan juga menyebabkan harga makanan melambung tinggi sekali gus boleh melumpuhkan usaha kemanusiaan tersebut.

Walaupun kebanyakan bekalan gandum Afghanistan dari Kazakhstan dan Uzbekistan, namun peningkatan kos makanan serta bahan api akibat perang boleh menyebabkan kos menyediakan bantuan kemanusiaan meningkat sebanyak 20 peratus. – Agensi


SRC: Najib mohon Mahkamah Persekutuan dengar rayuan bukti baharu

PUTRAJAYA, 4 Jamadilakhir 1443H, Jumaat  – Bekas Perdana Menteri Datuk Seri Najib Tun Razak memohon Mahkamah Persekutuan mendengar terlebih dahulu rayuan beliau berkaitan bukti baharu yang ingin dikemukakannya dalam kes membabitkan penyelewengan RM42 juta dana SRC International Sdn Bhd.

Peguam Tan Sri Muhammad Shafee Abdullah, yang mengesahkan perkara itu berkata, ini kerana bukti tersebut mungkin mempunyai kaitan penting dengan rayuan utama Najib bagi membatalkan sabitan serta hukuman penjara 12 tahun dan denda RM210 juta terhadapnya.

Timbalan Pendakwa Raya Mohd Ashrof Andrin Kamarul pula berkata, Timbalan Pendaftar Mahkamah Persekutuan Siti Hajar Mustaffa menetapkan 24 Jan sebagai pengurusan kes selanjutnya bagi rayuan utama pada prosiding yang berlangsung secara dalam talian hari ini.

Pada 7 Dis lepas, Mahkamah Rayuan menolak permohonan Najib untuk mengemukakan bukti baharu bagi rayuannya dalam kes SRC.

Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.

Hakim Datuk Abdul Karim Abdul Jalil, yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur bertarikh 28 Julai 2020.

Pada hari sama, Najib, 69, memfailkan notis rayuan kepada Mahkamah Persekutuan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


RUU Lompat Parti perlu ada peruntukan hilang kerusi, kelayakan jika disalahi

Oleh Zuhayati Yazid

BANGI, 5 Ramadan 1443H, Khamis – Satu peruntukan jelas tentang hilang kelayakan atau kerusi perlu disediakan dalam Rang Undang-Undang (RUU) Anti Lompat Parti.

Ia bagi memastikan RUU itu kelihatan tegas, berkesan dan mampu menghalang masalah tidak bermoral ahli politik melompat parti demi kepentingan tersendiri.

Cadangan itu dinyatakan oleh Pakar Perundangan Universiti Islam Antarabangsa Malaysia (UIAM), Prof Dr Nik Ahmad Kamal Nik Mahmood.

Beliau berkata, buat masa ini RUU berkenaan masih belum jelas dan peruntukan seperti yang dicadangkan penting dalam membendung masalah melompat parti.

“Kesan lompat parti perlu ada undang-undang lain yang lebih jelas dengan menyatakan jika lompat parti maka dengan sendiri akan hilang kelayakan dan kerusi.

“Namun, kini pindaan Perlembagaaan hanya memberi kuasa kepada Parlimen untuk buat undang-undang Anti Lompat Parti. Pindaaan tersebut tidak memberi kuasa yang jelas,” katanya kepada Ismaweb.net, hari ini.

Beliau berkata demikian sebagai mengulas penangguhan pembentangan RUU Anti Lompat Parti di Dewan Rakyat pada Isnin depan.

Hari ini, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, RUU itu tidak dibentangkan pada sidang khas akan datang sebaliknya dihantar semula untuk kajian lanjut mengenai definisi ‘lompat parti’.

Mengulas lanjut, Prof Nik Ahmad Kamalbeliau berkata, penangguhan mungkin disebabkan oleh ruang lingkup atau kandungan pindaan masih belum mencapai persetujuan dan perlu disemak semula bagi memantapkannya.

Bagaimanapun, beliau berpandangan, usaha untuk melihat RUU itu direalisasikan merupakan satu perjalanan yang jauh dan panjang.

Katanya, RUU berkemungkinan besar tidak akan diluluskan dalam masa terdekat iaitu tahun ini meskipun pindaan diluluskan oleh Parlimen kerana masih terdapat beberapa prosedur lain yang perlu dilengkapkan.

“Sekiranya Pilihan Raya Umum ke-15 diadakan akhir tahun ini, undang-undang berkenaan masih belum boleh dilaksanakan kecuali ada undang-undang khusus,” katanya.


Ismail Sabri calon PM ke-10 sekiranya BN memenangi PRU15

PUTRAJAYA, 29 Safar 1444H, Isnin – UMNO tidak pernah membincangkan untuk meletakkan Presidennya Datuk Seri Dr Ahmad Zahid Hamidi sebagai calon perdana menteri (PM) bagi menghadapi Pilihan Raya Umum ke-15 (PRU15), kata Naib Presiden Datuk Seri Mahdzir Khalid.

Beliau yang juga Menteri Pembangunan Luar Bandar berkata Mesyuarat UMNO sebelum ini telah memutuskan bahawa Datuk Seri Ismail Sabri Yaakob kekal sebagai calon PM ke-10 sekiranya Barisan Nasional (BN) memenangi PRU15.

“Setakat ini keputusan yang kita buat di peringkat parti ialah Datuk Seri Ismail Sabri Yaakob adalah ‘poster boy’ dan calon PM selepas PRU15.

Saya sebagai Naib Presiden parti mengatakan tidak pernah ada mesyuarat (bagi perbincangan Ahmad Zahid sebagai PM),” katanya pada sidang media selepas merasmikan Persidangan Perwakilan Tiga Tahunan Kesatuan Kakitangan Jabatan Kemajuan Masyarakat (KEMAS) Semenanjung Malaysia Kedua di sini hari ini.

Beliau berkata demikian bagi mengulas kenyataan tular di media sosial bahawa Ahmad Zahid akan diangkat menjadi Perdana Menteri ke-10 pada PRU15 selain mendakwa perkara berkenaan akan dibincangkan pada mesyuarat Majlis Tertinggi (MT) UMNO pada 30 Sept.

Mahdzir menegaskan penularan berita berkenaan merupakan perbuatan yang cuba melaga-lagakan kepimpinan UMNO oleh sesetengah pihak dengan niat tidak baik.

Sebelum ini, Ahmad Zahid yang juga Pengerusi BN memberi bayangan bahawa Ismail Sabri kekal sebagai “poster boy” dan calon perdana menteri daripada BN pada PRU15. – Bernama


COVID-19: Kerajaan kaji akta baharu libat pilihan raya

KUALA LUMPUR, 16 Rabiulawal 1442H, Isnin – Kerajaan akan mengkaji cadangan mewujudkan akta tertentu yang melibatkan proses pilihan raya bagi mengekang penularan wabak COVID-19.

Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof berkata tidak dinafikan, pilihan raya seperti di negeri Sabah pada September lepas yang membabitkan perhimpunan beramai-ramai telah mengakibatkan peningkatan kes COVID-19 di negara ini.

“(Pilihan raya) ini adalah bidang kuasa Suruhanjaya Pilihan Raya (SPR) dan saya tidak boleh memberi maklumat lanjut sama ada pilihan raya kecil atau pilihan raya umum boleh atau tidak dilakukan, tetapi kerajaan sentiasa memantau.

“Jika perlu wujudkan akta-akta tertentu, kerajaan akan sentiasa mengkaji dan membuat cadangan kepada rakyat,” katanya pada sesi soal jawab di Dewan Rakyat, hari ini.

Beliau menjawab soalan tambahan Datuk Jalaluddin Alias (BN-Jelebu) sama ada kerajaan akan mewujudkan akta tertentu seperti memendekkan tempoh kempen atau kaedah kempen baharu untuk mengekang wabak COVID-19.

Dalam pada itu, Mohd Redzuan berkata mekanisme pengurusan krisis negara yang dilaksanakan ketika ini telah berjaya mengawal penularan wabak COVID-19 dan mengelakkan kemudahan kesihatan seperti hospital dan klinik terbeban dengan jumlah kes yang terlalu tinggi.

Katanya, mekanisme itu termasuk pelaksanaan Perintah Kawalan Pergerakan (PKP), Perintah Kawalan Pergerakan Bersyarat (PKPB), Perintah Kawalan Pergerakan Diperketatkan (PKPD) dan Perintah Kawalan Pergerakan Pemulihan (PKPP) dengan prosedur operasi standard (SOP) yang menekankan amalan protokol kesihatan dan kebiasaan baharu.

Beliau menjawab soalan asal Fong Kui Lum (PH-Bukit Bintang) mengenai langkah kesiapsiagaan kerajaan dalam membendung penularan wabak itu. – Bernama


Mahkamah Austria putuskan Ikhwanul Muslimin bukan organisasi pengganas

VIENNA, 28 Zulhijjah 1442H, Sabtu – Mahkamah Austria, minggu ini memutuskan bahawa Ikhwanul Muslimin tidak dianggap sebagai organisasi pengganas di negara itu, Anadolu melaporkan.

Dengan demikian, serangan yang dilakukan oleh polis Austria tahun lalu terhadap aktivis dan akademik muslim dengan alasan memerangi keganasan adalah menyalahi undang-undang.

Jurucakap Mahkamah Tinggi, Graz Elisabeth Dieber memberitahu wartawan bahawa aduan dilaporkan oleh sembilan individu yang kediamannya diserbu oleh polis tahun lalu, dengan alasan bahawa mereka memberikan sokongan kewangan untuk keganasan dan mempunyai hubungan dengan organisasi pengganas akan dibicara oleh mahkamah.

Dieber berkata, serangan yang mana dilakukan oleh polis dengan kekerasan di kediaman mereka adalah sama sekali menyalahi undang-undang.

Mahkamah menyentuh mengenai tuduhan pihak pendakwa raya bahawa kesembilan individu itu adalah anggota Pergerakan Perjuangan Islam Palestin (Hamas) dan Ikhwanul Muslimin.

Namun, mahkamah memutuskan bahawa Ikhwanul Muslimin tidak dianggap sebagai organisasi pengganas di Austria.

Pada 9 November tahun lalu, polis Vienna menyerbu 60 alamat dan menahan 30 aktivis serta akademik muslim dalam ‘Operasi Luxor’.

Mereka dituduh menubuhkan organisasi pengganas, memberi bantuan kewangan untuk keganasan, melakukan jenayah terancang dan ‘mencuci’ wang.

Polis menggunakan kekerasan terhadap individu terkenal yang diperlakukan sebagai pengganas menyebabkan pertubuhan bukan kerajaan (NGO), wartawan dan penulis meminta agar isu ini diperjelaskan sebagai perkara yang mendesak.

Kekerasan yang berlebihan dari pihak polis telah meninggalkan kesan kepada ahli keluarga.

Sekurang-kurangnya 10 kanak-kanak sejak itu dirawat kerana masalah kesihatan mental.

Keluarga mereka juga menghadapi masalah kewangan kerana akaun bank disekat berikutan serbuan. – Agensi


Tentera negara haram tahan 18 wartawan Palestin

RAMALLAH, 19 Syawal 1442H, Isnin – Tentera Israel menahan 18 wartawan Palestin di penjara mereka, kata Suruhanjaya Tahanan dan Bekas Tahanan Palestin lapor Agensi Berita Jordan (Petra).

Baru-baru ini wartawan Zaina Halawani dan jurugambar Wehbe Makiya turut ditahan tentera rejim itu. Kedua-duanya diserang dengan kejam dan masih ditahan dengan alasan untuk melengkapkan siasatan, kata suruhanjaya itu dalam satu kenyataan.

Pihak berkuasa penjajah baru-baru ini meningkatkan serangan terhadap wartawan dan kru media Palestin, terutama di kawasan Sheikh Jarrah di Baitulmaqdis yang diduduki.

Menurut suruhanjaya itu sejak awal bantahan mengutuk dasar Israel yang mencabuli hak penduduk Palestin, khususnya di Baitulmaqdis, pihak berkuasa penjajah telah mengganggu tugas wartawan dan menghalang mereka menyampaikan kebenaran serta mendedahkan jenayah yang dilakukan.

Pelbagai cara digunakan untuk menghalang tugasan wartawan dan kru media termasuk merampas peralatan, menyekat kebebasan bergerak dan melepaskan tembakan ke arah mereka, selain menyerang ibu pejabat media dan institusi.

Suruhanjaya itu meminta pertubuhan hak asasi manusia dan organisasi antarabangsa menghantar suruhanjaya penyiasatan untuk mendokumentasi keganasan terhadap kru media, dan memastikan pihak penceroboh bertanggungjawab terhadap jenayah dilakukan kepada wartawan yang menjalankan tugas. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


MCA cuba normalisasi LGBT di Malaysia?

Oleh Zuhayati Yazid

BANGI, 8 Rabiulakhir 1443H, Sabtu – Tindakan pemimpin MCA membela golongan lesbian, gay, biseksual, trangander (LGBT) dipercayai merupakan cubaan untuk menormalisasikannya di negara ini.

Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim menegaskan, sekiranya perkara itu tidak dibendung dibimbangi lambat laun negara terpaksa mengiktiraf golongan berkenaan.

Selain itu, beliau turut mempersoalkan mengapa parti berteraskan kaum Cina itu begitu ghairah bercakap tentang LGBT sejak kebelakangan ini.

“Mereka cuba membawa pengiktirafan LGBT dari sudut nilai kemanusiaan yang sempit dan songsang di negara kita.

“Nampaknya MCA cuba membawa agenda normalisasi LGBT dan memaksa negara Malaysia mengiktiraf golongan LGBT ini,” dakwanya ketika dihubungi Ismaweb.net, hari ini.

Sehubungan itu, Ustaz Zamani mengingatkan MCA supaya jangan sesekali cuba mempermainkan Perlembagaan negara yang meletakkan Islam sebagai agama rasmi dan menolak golongan LGBT.

“Menghormati Islam sebagai agama Persekutuan bukan sekadar memakai songkok atau berbaju kurung apabila turun ke kawasan majoriti Melayu, MCA mesti turut mempertahankan apa jua fahaman dan agenda yang bercanggah dengan ajaran dan nilai Islam itu sendiri,” tegasnya.

Pada masa sama, beliau turut mengingatkan rakyat Malaysia terutama orang Melayu supaya tidak menjadi lidah kepada kumpulan songsang ini.

“Kita inginkan Malaysia ini berada ditahap yang baik, tiada mana-mana bangsa yang normal boleh bersetuju dan mengiktiraf golongan LGBT.

“Bagi pemimpin parti yang normal, pasti akan bercakap tentang soal rawatan kepada golongan tersebut, bagaimana dan apa pendekatan rawatan bagi memulihkan mereka.

“Kalau pemimpin MCA melihat sebaliknya, maka bukan golongan LGBT sahaja perlu kepada rawatan bahkan mereka juga perlu menerima rawatan,” katanya.

Terdahulu, Naib Presiden MCA, Senator Datuk Seri Ti Lian Ker menegaskan, agar semua pihak memahami isu komuniti LGBT melalui sains serta teknologi, dan bukannya hanya menyalahkan Barat semata-mata.

“Menyentuh mengenai nilai-nilai Barat, saya rasa budaya ini wujud di mana-mana kerana ia adalah nilai kemanusiaan atau kemasyarakatan.

“Perlulah kita memahami dan mengkaji, apakah punca masalah di sebaliknya dan bukannya menyalahkan kepada pengaruh Barat. Saya rasa kita perlu meneliti psikologi, fizikal dan sebagainya,” katanya.


TPM ingatkan perantau sentiasa berhati-hati

PUTRAJAYA, 30 Ramadan 1444H, Jumaat – Timbalan Perdana Menteri, Datuk Seri Fadillah Yusof mengingatkan orang ramai yang melakukan perjalanan pulang ke kampung halaman supaya sentiasa berhati-hati.

Beliau menasihatkan mereka supaya memandu dengan penuh cermat serta sentiasa mematuhi peraturan jalan raya.

“Sentiasalah ingat kepada orang tersayang yang menanti kepulangan kita. Salam dihulur tanda ingatan, semoga ukhwah sentiasa berkekalan.

“Selamat Hari Raya Aidilfitiri saya titipkan, buat keluarga dan juga kenalan,” katanya menerusi video ucapan raya yang dimuat naik di Facebook.

Dalam kesempatan sama, Fadillah mengucapkan selamat menyambut Aidilfitri kepada umat Islam di seluruh Malaysia serta warga Kementerian Perladangan dan Komoditi.

Katanya, ketibaan Syawal adalah satu kemenangan besar bagi setiap umat Islam yang berjaya menjalani ibadah puasa sepanjang Ramadan.

“Marilah kita bersama-sama menjalin silaturrahim bersama sanak saudara dan rakan taulan semasa perayaan di bulan mulia ini,” katanya.


Waspada risiko diabetis bagi kanak-kanak dijangkiti COVID-19

KUALA LUMPUR, 12 Syaaban 1443H, Selasa – Sejak kes pertama COVID-19 dikesan di Wuhan, China pada penghujung 2019, lebih enam juta maut akibat virus itu yang hingga kini menjangkiti sekitar 455 juta penduduk dunia dengan 3.77 juta orang adalah di Malaysia termasuk lebih 33,800 daripadanya meninggal dunia.

Dalam kalangan yang pulih pula, ada yang mengalami kesan long COVID yang berterusan antara tiga hingga enam bulan selepas sembuh, dan antara gejala yang dialami ialah cepat letih dan mengalami masalah tidur.

Hingga kini pelbagai kajian masih dijalankan oleh saintis serta penyelidik termasuk bagi mengenal pasti kesan COVID-19 terhadap mereka yang dijangkiti. Terbaharu pada 7 Jan lepas, Pusat Kawalan dan Pencegahan Penyakit Amerika Syarikat (CDC) mengeluarkan hasil kajiannya yang mendapati berlaku peningkatan kes diabetes yang ketara dalam kalangan golongan berusia 18 tahun ke bawah.

Kajian yang dijalankan oleh kumpulan penyelidik CDC diketuai oleh Dr Sharon Saydah itu turut menemukan risiko diabetes adalah 166 peratus lebih tinggi dalam kumpulan yang pernah dijangkiti virus tersebut berbanding mereka yang tidak dijangkiti, serta 116 peratus lebih tinggi berbanding kumpulan yang menghidap jangkitan virus respiratori akut prapandemik.

Jurnal perubatan Diabetes Care pada 2020 juga melaporkan peningkatan diabetes Jenis 1 dalam kalangan kanak-kanak semasa penularan pandemik memuncak di United Kingdom.

Kemasukan PICU akibat COVID-19 meningkat

Laporan tersebut harus dipandang serius oleh mereka yang berkenaan di negara ini memandangkan Kementerian Kesihatan (KKM) melaporkan kemasukan ke unit rawatan rapi pediatrik (PICU) akibat jangkitan COVID-19 semakin meningkat.

Dalam perkongsian menerusi laman Facebook rasmi KKM pada 12 Mac lepas, dilaporkan kemasukan ke PICU meningkat 94 peratus secara keseluruhan bagi jangkitan COVID-19 kategori empat dan lima.

Menurut KKM, paling ketara adalah kategori empat yang merekodkan peningkatan 200 peratus sementara kategori lima 125 peratus.

Ini disebabkan kanak-kanak berusia 11 tahun ke bawah belum mendapat perlindungan yang sewajarnya, kata KKM.

Sementara itu, menurut pakar, memang wujud kebimbangan tentang peningkatan diabetes Jenis 1 dalam kalangan kanak-kanak di Malaysia dewasa ini sekalipun kadarnya masih rendah berbanding negara-negara Scandinavia dan kawasan beriklim sederhana.

“Namun secara kasarnya, rata-rata pakar pediatrik endokrinologi kanak-kanak dalam negara ini menyatakan kebimbangan mereka kerana didapati lebih ramai kanak-kanak didiagnosis sebagai penghidap diabetes semasa pandemik COVID-19 berbanding sebelum pandemik,” kata Pakar Perunding Kanan Pediatrik Endokrinologi dan Diabetes, Prof Dr Muhammad Yazid Jalaludin kepada Bernama.

Mengulas lanjut, Dr Muhammad Yazid yang juga Timbalan Dekan Ijazah Dasar, Fakulti Perubatan Universiti Malaya itu berkata, bagaimanapun pakar belum dapat memastikan sama ada peningkatan tersebut  disebabkan oleh COVID-19 kerana tidak semua pesakit diabetes diuji untuk jangkitan tersebut.

“Namun melihat pada trend semasa di luar negara, tidak mustahil boleh terjadinya peningkatan kes diabetes dalam kalangan kanak-kanak di Malaysia,” ujarnya

Kaitan COVID-19 dan diabetis

Menjelaskan kaitan di antara COVID-19 dan diabetes, Dr Muhammad Yazid berkata, keadaan itu berlaku akibat serangan secara terus ke atas sel pankreas yang mempunyai  reseptor angiotensin converting enzime 2 (ACE2) dan boleh menyebabkan kemusnahan sel-sel beta pada pankreas yang menghasilkan insulin.

Selain itu katanya, peningkatan paras gula juga boleh berlaku akibat tindak balas sistem imun yang teruk terhadap jangkitan (cytokine storm), perubahan metabolisme gula akibat jangkitan ataupun akibat perubahan daripada pradiabetes kepada diabetes.

Menurut Dr Muhammad Yazid, rawatan COVID-19 menggunakan steroid juga boleh meningkatkan paras gula namun risiko kenaikan paras gula itu biasanya bersifat sementara.

Beliau juga tidak menolak kemungkinan diabetes semasa pandemik disebabkan pertambahan berat badan ekoran pengambilan makanan yang tidak terkawal kerana lebih ramai memilih duduk di rumah bagi mengelak risiko jangkitan COVID-19.

Pemvaksinan

Mengambil kira laporan CDC itu dan keadaan semasa negara, beliau berkata, disebabkan masih banyak yang belum diketahui tentang COVID-19, sebaiknya langkah pencegahan diambil oleh semua peringkat usia termasuk memastikan diri divaksinasi.

Kajian CDC itu katanya, menguatkan lagi kepentingan pemvaksinan COVID-19 khususnya dalam kalangan kanak-kanak dan mereka yang berisiko dijangkiti virus maut tersebut.

“Mesej kesihatan awam yang mengetengahkan risiko akibat COVID-19 dalam kalangan kanak-kanak sangatlah penting dan perlu dijalankan secara berkala. Mesej-mesej ini penting sebagai pemberitahuan kepada pengamal perubatan dan juga ibu bapa berkenaan kemungkinan berlakunya penyakit lain seperti diabetes akibat jangkitan COVID-19.

“Agensi kesihatan dan pengamal perubatan juga perlu cakna dengan kesan jangka panjang akibat COVID-19 dan perlu memantau pesakit secara berkala bagi mengesan sekiranya mereka mendapat diabetes,” katanya.

Dr Muhammad Yazid seterusnya mencadangkan agar golongan berusia 18 tahun ke bawah yang pernah dijangkiti COVID-19 melakukan ujian mengesan diabetes dan penyakit lain yang berkemungkinan.

Gejala-gejala yang perlu diberi perhatian termasuk kerap membuang air kecil, peningkatan dahaga, peningkatan rasa lapar, keletihan yang melampau, sakit perut, loya atau muntah, jelas beliau.

Yakini keberkesanan vaksin

Sementara itu, Pakar Pediatrik dan Pediatrik Kardiologi Hospital Pakar KPJ Selangor, Datuk Dr Zulkifli Ismail berkata, pada masa ini masih ramai ibu bapa yang takut dan kurang yakin dengan keberkesanan vaksin COVID-19 terhadap kanak-kanak.

Kebanyakan kegusaran itu adalah tentang kesan sampingan vaksin yang dibangunkan dengan teknologi mRNA tersebut ke atas jantung atau miokarditis, katanya.

Untuk rekod, buat masa ini kerajaan hanya meluluskan penggunaan vaksin Comirnaty keluaran Pfizer-BioNTech yang dibangunkan dengan teknologi mRNA bagi program pemvaksinan COVID-19 untuk kelompok usia lima hingga 11 tahun.

Mengulas perkara itu, Dr Zulkifli berkata, miokarditis atau radang jantung mungkin boleh berlaku dalam kalangan remaja dan lelaki dewasa.

“Namun jika kita lihat data dari Amerika Syarikat, bagi kanak-kanak berusia lima hingga 11 tahun yang telah diberi vaksin berjumlah 8.7 juta dos, terdapat hanya 11 kes radang jantung. Kesemuanya tidak serius dan boleh pulang ke rumah masing-masing setelah dua hingga tiga hari. Tiada kematian direkodkan setakat ini,” jelas beliau.

Mengulas lanjut, beliau berkata, dalam konteks ini, pengambilan vaksin itu bertujuan mencegah jangkitan yang teruk termasuk kesan long COVID dan komplikasi Sindrom Keradangan Multisistem dalam Kanak-Kanak atau MIS-C.

“Apatah lagi jika betul adanya kaitan yang kuat di antara COVID-19 dengan penyakit diabetes seperti yang dilaporkan CDC, maka ini menjadi satu lagi sebab penting untuk ibu bapa membenarkan anak mereka diberi suntikan vaksin,” tegasnya.

Setakat 9 Mac lepas, kira-kira sejuta kanak-kanak berusia lima hingga 11 tahun telah divaksinasi menerusi Program Imunisasi COVID-19 Kebangsaan Kanak-Kanak (PICKids) daripada 1.63 juta janji temu yang dijadualkan.

Sisipan

Penyakit diabetes atau kencing manis berlaku apabila paras gula dalam darah menjadi tinggi yang disebabkan oleh badan tidak dapat menghasilkan insulin mencukupi atau tidak dapat menggunakan insulin dengan betul.

Diabetes terbahagi kepada dua jenis yang biasa. Jenis 1 berlaku apabila pankreas tidak berupaya menghasilkan insulin kerana sel-sel yang menghasilkan insulin telah dirosakkan oleh sistem imun tubuh sendiri, dan ini biasanya memerlukan rawatan suntikan insulin.

Jenis 2 pula merujuk kepada insulin tidak sensitif yang sedia ada dalam badan pesakit dan biasanya terjadi kepada mereka yang mempunyai sejarah kencing manis dalam keluarga. Ini boleh dirawat dengan ubat-ubatan dalam bentuk pil ataupun gabungan bersama rawatan insulin.- Bernama


Palestin bakal terima vaksin COVID-19 dari Russia

RAMALLAH, 27 Rabiulakhir 1442H, Ahad  – Palestin dijangka menerima empat juta dos vaksin COVID-19 yang dibangunkan oleh Russia dalam masa terdekat.

Pegawai di Kementerian Kesihatan Palestin, Osama Najjar ketika bercakap di radio Voice of Palestin berkata, vaksin itu, Sputnik V dijangka akan tiba pada akhir tahun ini dan awal tahun depan untuk diberi kepada rakyat negara itu.

Menteri Kesihatan Mai Alkaila ketika bercakap di TV Palestin pagi semalam mengesahkan bahawa vaksin itu akan tiba di negara itu pada awal tahun depan.

Beliau berkata, Palestin akan berhubung dengan syarikat Russia, Moderna dan AstraZeneca mengenai pembelian vaksin itu.

Katanya, pihaknya menolak untuk mendapatkan Pfizer disebabkan vaksin berkenaan perlu disimpan di dalam peti sejuk pada suhu bawah 80 darjah celsius.

Bagaimanapun, katanya, Palestin hanya memilki sebuah peti sejuk yang mempunyai suhu berkenaan.

Pada masa sama, beliau berkata, syarikat COVEX yang membantu negara-negara miskin akan menanggung 20 peratus daripada kos vaksin untuk penduduk Palestin.

Sementara, kerajaan pula akan membiaya 50 peratus daripada kos itu untuk penduduk di Tebing Barat dan Semenanjung Gaza. -Agensi


3 saksi positif COVID-19, perbicaraan kes rogol babit ADUN Tronoh ditangguh

IPOH, 26 Syaaban 1442H, Khamis – Mahkamah Tinggi di sini hari ini menangguhkan perbicaraan kes rogol pembantu rumah membabitkan Ahli Dewan Undangan Negeri (ADUN) Tronoh Paul Yong Choo Kiong berikutan tiga saksi pendakwaan disahkan positif COVID-19.

Hakim Datuk Abdul Wahab Mohamed menetapkan selama lapan hari iaitu 23 hingga 25 Jun dan 12 hingga 16 Julai sebagai tarikh perbicaraan bagi menyambung prosiding pada hari ini yang ditangguhkan pada kira-kira 12 tengah hari tadi.

Mahkamah membuat ketetapan itu selepas pihak pendakwaan memohon agar kes ditangguhkan ke tarikh lain kerana tiga orang saksi yang bertanggungjawab ke atas rakaman kamera litar tertutup (CCTV) sedang dikuarantin.

Pengarah Pendakwaan Negeri Perak Datuk Jamil Aripin berkata ketiga-tiga saksi polis itu bertanggungjawab ke atas rakaman CCTV yang merupakan antara bukti utama pihak pendakwaan.

“Tanpa tiga saksi ini dipanggil, kami tidak boleh memanggil saksi lain untuk menunjukkan rakaman tersebut,” katanya.

Abdul Wahab turut menetapkan 28 Mei bagi serahan jawapan pihak pembelaan dan keputusan berhubung permohonan pihak pendakwaan untuk dua saksi mengemukakan keterangan mengikut Akta Perlindungan Saksi 2009.

Terdahulu, perbicaraan hari keempat pada kira-kira 10.30 pagi tadi dimulakan dengan keterangan saksi pendakwaan kelapan iaitu ASP Razak Sulaiman yang menahan Yong ketika tertuduh hadir ke Bahagian Siasatan Jenayah Ibu Pejabat Polis Daerah Ipoh pada kira-kira 9 malam, 9 Julai 2019.

Mahkamah kemudian memanggil saksi kesembilan iaitu Thong Wan Cheng, 54, yang merupakan setiausaha di agensi pekerjaan pembantu rumah yang terletak di Bercham.

Ketika pemeriksaan utama oleh Timbalan Pendakwa Raya Liyana Zawani Mohd Radzi, Thong memberitahu pada 8 Julai 2019 kira-kira 11 pagi, operator agensi pekerjaan itu menerima panggilan dari penerima aduan di Jabatan Tenaga Kerja, Kedutaan Besar Republik Indonesia (KBRI) di Kuala Lumpur, Riki Sapari yang memaklumkan dia dihubungi mangsa dan mendakwa telah dirogol majikannya.

“Saya telah menghubungi Riki semula melalui aplikasi WhatsApp selepas dia tidak menjawab panggilan saya dan Riki meminta saya membuat laporan polis serta pergi menyelamatkan mangsa di rumah majikannya,” kata saksi.

Thong berkata bagaimanapun pemandu dan staf kaunselor agensi pekerjaan itu yang pergi ke rumah Yong pada kira-kira 1.30 tengah hari diberitahu bahawa mangsa berusia 24 tahun itu sudah tidak lagi berada di rumah berkenaan selain sejambak kunci rumah tersebut turut hilang.

Pihak pendakwaan diketuai Jamil dengan dibantu Liyana Zawani dan Ainul Wardah Shahidan sementara pasukan pembelaan diketuai peguam Datuk Rajpal Singh.

Yong, 51, yang menghadapi pertuduhan merogol mangsa di kediamannya di Meru Desa Park pada 7 Julai 2019 antara 8.15 malam dan 9.15 malam, pertama kali dihadapkan ke Mahkamah Sesyen di sini pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.

Kes itu kemudian dipindahkan ke Mahkamah Tinggi selepas Mahkamah Persekutuan membenarkan permohonan pihak pembelaan. – Bernama


Lompat parti, bukankah YB sertai Bersatu masih ada kes mahkamah?

BANGI, 22 Rejab 1442H, Sabtu – Ikatan Muslimin Malaysia (ISMA) mempersoalkan tindakan lompat parti dua Ahli Dewan Undangan Negeri (ADUN) bagi menyertai Parti Pribumi Bersatu Malaysia (Bersatu), baru-baru ini.

Naib Presiden ISMA, Prof Dr Zainur Rashid Zainuddin berkata, pihaknya hairan kerana meskipun salah seorang daripada ADUN berkenaan masih dalam siasatan kes mahkamah, namun beliau masih dibenarkan untuk menyertai parti kerajaan.

“Bukankah YB (Yang Berhormat) tersebut masih dalam siasatan mahkamah kes rogol amah?

“Saya berpandangan bahawa mana-mana pemimpin yang ada kes mahkamah perlu membersihkan dirinya terlebih dahulu sebelum dipilih atau dipilih semuka untuk menjadi YB,” katanya dalam satu kenyataan hari ini.

Terdahulu, dua ADUN DAP bertindak menyertai Bersatu.

Mereka adalah ADUN Tronoh, Paul Yong dan ADUN Buntong, A. Sivasubramaniam yang sebelum ini memenangi kerusi DAP atas tiket Pakatan Harapan (PH).

Namun, kedua-dua ADUN itu keluar parti pada Mac tahun lalu, di mana Sivasubramaniam pada bulan lalu menyertai Gerakan sementara Yong sebelum menjadi ADUN bebas.

Dengan langkah terbaru Sivasubramaniam itu Gerakan kini tiada wakil dalam DUN Perak.

Media melaporkan Yong kini menjadi anggota Bersatu Batu Gajah sementara Sivasubramaniam di Ipoh Barat.


PN hormati keputusan bubar Parlimen, ikut Perlembagaan

TEMERLOH, 13 Rabiulawal 1444H, Isnin – Perikatan Nasional (PN) menghormati keputusan pembubaran Parlimen hari ini  bagi memberi laluan kepada Pilihan Raya Umum ke-15 (PRU15) diadakan walaupun telah menyatakan pendirian tidak bersetuju PRU15 dilaksanakan tahun ini.

Pengerusinya, Tan Sri Muhyiddin Yassin, berkata, walaupun pihaknya sebelum ini telah memberikan pandangan bahawa PRU15 tidak sesuai diadakan tahun ini dengan mengambil kira kemungkinan banjir berlaku, namun keputusan itu tetap dihormati.

Katanya, ia kerana pembubaran Parlimen sudah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan ia keputusan berlandasarkan Perlembagaan negara.

“Yang penting kita sudah membuat persiapan dan akan teruskan agar PN berupaya mencapai kemenangan dalam PRU15,” katanya pada sidang media selepas bertemu pimpinan PN Pahang, hari ini,

Pertemuan tersebut antara lain dihadiri Pengerusi PN Pahang, Datuk Seri Saifuddin Abdullah, Pesuruhjaya PAS Pahang, Rosli Abdul Jabar, Pengerusi Gerakan negeri, Randy Yap Kim Heng serta pemimpin PN pusat.

Terdahulu, Perdana Menteri, Datuk Seri Ismail Sabri Yaakob, petang tadi mengumumkan Parlimen dibubarkan berkuat kuasa hari ini selepas diperkenan oleh Seri Paduka .

Muhyiddin, yang juga Presiden Bersatu, berharap perjalanan PRU5 tidak akan terganggu dengan  ramalan hujan lebat  susulan Monsun Timur Laut dan kemungkinan berlaku banjir. – Bernama


PA tolak tadbir Gaza jika Israel menang perang

RAMALLAH, 16 Rabiulakhir 1445H, Selasa – Jika Israel menggulingkan Gerakan Perjuangan Islam Palestin (Hamas) di Semenanjung Gaza, Pihak Berkuasa Palestin (PA) tidak akan kembali mentadbir wilayah itu melainkan ada penyelesaian menyeluruh yang turut melibatkan Tebing Barat, kata Perdana Menteri PA, Mohammad Shtayyeh.

Sebelum ini, The Guardian memetik sumber tentera Israel yang tidak dinamakan sebagai berkata, rancangan menamatkan perang Gaza adalah untuk mewujudkan pihak berkuasa peralihan selepas Hamas digulingkan, mungkin dikendalikan oleh negara Arab, dan kemudian akhirnya menyerahkan ia kepada PA.

Bagaimanapun, Perdana Menteri Palestin, Mohammad Shtayyeh pada Isnin berkata, PA tidak akan bekerjasama tanpa kembali kepada proses damai tulen yang menghasilkan dua negara berdaulat.

“Untuk meminta Pihak Berkuasa Palestin pergi ke Gaza dan melaksanakan hal ehwal Gaza tanpa penyelesaian politik untuk Tebing Barat, seolah-olah Pihak Berkuasa Palestin ini menaiki F-16 atau kereta kebal Israel?

“Presiden kita (Mahmoud Abbas) tidak menerimanya. Tiada seorang pun daripada kami akan menerimanya,” katanya kepada saluran berita Guardian.

Menurut Shtayyeh, apa yang diperlukan adalah visi komprehensif dan damai dalam rangka penyelesaian dua negara.

“Saya rasa apa yang kita perlukan ialah visi yang komprehensif dan aman. Tebing Barat memerlukan penyelesaian, dan kemudian menghubungkan Gaza kepadanya dalam rangka penyelesaian dua negara,” kata Shtayyeh, yang telah menjadi Perdana Menteri PA sejak 2019.

Katanya, keutamaan pertama adalah menghentikan pengeboman ke atas Gaza serta keganasan di Tebing Barat, di mana 8,306 rakyat Palestin dibunuh sejak tiga minggu lalu oleh pasukan keselamatan dan penjajah Israel.

Kepimpinan PA telah menggesa sidang kemuncak tergempar Arab yang diharapnya akan berlangsung pada 10 November ini, untuk memulihkan perpaduan dalam mencipta negara Palestin yang berfungsi.

Menjawab kemarahan orang ramai terhadap PA yang tidak mampu mempertahankan rakyat Palestin, Shtayyeh menegaskan bahawa mereka tidak akan sekali-kali meninggalkan dasar menolak keganasan untuk mendapatkan semula populariti.

“Presiden Abbas boleh menjadi popular dalam satu minit. Dia boleh berkata “baiklah saya mengarahkan pasukan keselamatan Palestin untuk menembak orang Israel”, tetapi dia seorang yang realistik,” katanya.

Namun, Shtayyeh mengaku kemarahan rakyat Palestin terhadap PA semakin meningkat dan keadaan di Tebing Barat menjadi semakin tegang dan berbahaya.

“Kami tersepit” katanya. – Agensi


Polis tahan OKU warga India memandu ketika mabuk

LANGKAWI, 27 Zulkaedah 1441H, Ahad  – Polis Langkawi menahan seorang pelancong dari India selepas lelaki kurang upaya itu yang melanggar beberapa buah kenderaan di Jalan Pantai Chenang, di sini, disyaki memandu di bawah pengaruh alkohol dalam kejadian pagi tadi.

Ketua Polis Daerah Langkawi Supt Mohd Iqbal Ibrahim berkata, dalam kejadian 8.20 pagi itu, lelaki berkenaan yang tiada kaki kiri, melanggar kenderaan yang diletak di kawasan letak kereta sebuah chalet di situ.

“Kemalangan berlaku apabila lelaki itu yang datang dari arah Jalan Pantai Chenang masuk ke kawasan parkir Langkapuri Inn untuk ke kedai runcit. Ketika membuat pusingan ‘U’ di kawasan parkir tersebut, suspek telah hilang kawalan dan melanggar kereta di sebelah kiri jalan menyebabkan kereta itu ditolak lalu melanggar sebuah lagi kereta di sebelahnya.

“Kemudiannya suspek terbabas ke sebelah kanan jalan dan melanggar dua lagi kereta,” katanya dalam kenyataan hari ini.

Mohd Iqbal berkata, suspek ditahan selepas gagal ujian saringan awal pernafasan.

“Lelaki itu juga didapati tiada lesen memandu,” katanya, menambah kes disiasat menurut Seksyen 54A(1) Akta Pengangkutan Jalan 1987. -Bernama


Bekalan elektrik Lubnan kembali pulih

BEIRUT, 4 Rabiulawal 1443H, Isnin – Bekalan elektrik di Lubnan kembali pulih selepas tentera membekalkan bahan bakar kepada dua stesen jana kuasa utama negara itu.

Sebelum ini, stesen jana kuasa al Zahrani dan Deir Ammar berhenti beroperasi selepas bekalan diesel terputus.

Semalam, Menteri Tenaga, Walid Fayad berkata, jaringan elektrik telah kembali beroperasi selepas hampir 24 jam terputus.

“Jaringan ini kembali normal, seperti sebelum gas habis di Deir Ammar dan al Zahrani,” katanya dalam satu kenyataan.

Kebanyakkan penduduk Lubnan tidak melihat perubahan ketara dalam kehidupan seharian mereka pada Sabtu lalu, kerana negara itu hampir tidak menyediakan satu hingga dua jam bekalan elektrik sehari selama berbulan-bulan.

Lubnan menyaksikan pemotongan bekalan elektrik di seluruh negara sejak berakhirnya perang saudara tahun 1975-1990, bagaimanapun krisis ekonomi telah memburukkan lagi keadaan.

Penduduk Lubnan yang mampu, melanggan generator swasta untuk terus menyalakan perkakas, namun pemiliknya mula mengehadkan bekalan elektrik kerana kekurangan bahan bakar.

Masyarakat antarabangsa telah lama menuntut perbaikan menyeluruh sektor elektrik yang merugikan Lubnan, menelan belanja kerajaan lebih dari AS$40 bilion (RM167.13 bilion) sejak awal 1990-an. – Agensi


Kerajaan perpaduan perlu telus, muafakat sesama ahli politik

BANGI, 28 Rabiulakhir 1444H, Rabu – Pembentukan kerajaan perpaduan memerlukan kerjasama yang baik antara ahli politik supaya kemelut yang melanda negara tidak terus berlaku.

Sekiranya kerajaan perpaduan ditubuhkan tanpa ikatan dari segi falsafah, ideologi pembangunan negara yang berteraskan prinsip sama, kerjasama tersebut pasti berdepan kesukaran.

Demikian pandangan penganalisis Keselamatan dan Politik di Pusat Pengajian Perang Saraf Media dan Informasi, Universiti Teknologi MARA (UiTM), Dr Noor Nirwandy Mat Noordin.

“Penubuhan kerajaan perpaduan antara Pakatan Harapan (PH) dan Perikatan Nasional (PN) itu sebagai sesuatu yang baik, namun memerlukan ketelusan, keterbukaan serta permuafakatan dalam kalangan ahli politik untuk menjayakannya dalam suasana politik negara yang tidak stabil, hari ini.

“Perkara yang sama perlu dinilai adakah ia boleh membantu menstabilkan politik dalam jangka masa yang panjang dan isu yang penting untuk dilihat apabila berlakunya perbezaan ideologi dan hala tuju yang berbeza,” katanya seperti dipetik Berita Harian, hari ini.

Justeru katanya, ahli-ahli politik perlu untuk duduk berbincang dan melihat apakah persamaan dari segi pelaksanaan ideologi berdasarkan kepada Perlembagaan Persekutuan, Rukun Negara dan dasar keselamatan negara.

Beliau pada masa sama menjelaskan ada satu kaedah lain yang boleh diambil dengan pengisytiharan darurat selama enam bulan dalam tempoh peralihan.


Bimbang karier terjejas antara punca penjawat awam takut lapor rasuah

KUALA LUMPUR, 23 Rabiulakhir 1442H, Rabu – Penjawat awam mengalami beberapa tekanan mengakibatkan mereka takut melaporkan aktiviti rasuah yang berlaku dalam jabatan atau agensi kerajaan kepada pihak atasan dan Suruhanjaya Pencegahan Rasuah Malaysia (SPRM).

Tekanan berkenaan termasuk halangan kenaikan pangkat, pertukaran dan gangguan dalam jadual pekerjaan, sekali gus menggugat karier mereka.

Presiden Kongres Kesatuan Pekerja-Pekerja Dalam Perkhidmatan Awam (CUEPACS), Adnan Mat berkata, tekanan itu turut menjadi punca laporan kes rasuah dalam kalangan penjawat awam rendah.

“Ada dalam kalangan ketua perkhidmatan akan memberi tekanan kepada penjawat awam antaranya membabitkan kenaikan pangkat, kesusahan dalam bentuk jadual kerja, skop tugas dan pertukaran menyusahkan.

“Perkara-perkara inilah yang berlaku menyebabkan ramai penjawat awam enggan melaporkan kesalahan rasuah berikutan kesukaran yang akan dialami mereka pada masa hadapan,” katanya seperti dilapor Berita Harian, hari ini.

Beliau mengulas kenyataan Suruhanjaya Pencegahan Rasuah Malaysia (SPRM) mendedahkan hanya 0.01 peratus daripada 1.6 juta penjawat awam berani tampil melaporkan perbuatan rasuah dalam jabatan dan agensi masing-masing.

Timbalan Ketua Pesuruhjaya (Pencegahan) SPRM, Datuk Seri Shamshun Baharin Mohd Jamil berkata, angka itu masih rendah dalam usaha sifar rasuah perkhidmatan awam dapat direalisasikan.

Shamshun Baharin berkata, walaupun insentif disediakan kepada penjawat awam melaporkan kes rasuah, data suruhanjaya itu menunjukkan hanya 343 penjawat awam tampil memberi maklumat antara 2012 hingga tahun lepas.

Mengulas lanjut, Adnan mengingatkan penjawat awam untuk tidak gentar melaporkan salah laku rasuah kerana kegiatan itu menjejaskan keseluruhan integriti kumpulan penjawat awam.

“Pelbagai cara boleh dilakukan untuk melaporkan kesalahan rasuah antaranya melakukan laporan kepada Suruhanjaya Integriti Penguatkuasa yang akan menyiasat setiap laporan itu secara telus,” katanya.

Jelasnya, salah laku rasuah dalam kalangan penjawat awam adalah rendah dan terpencil kerana hanya membabitkan 0.15 peratus daripada keseluruhan 1.6 juta penjawat awam seluruh negara.

“Hakikat sebenar jumlah penjawat awam tidak menerima rasuah adalah lebih ramai daripada mereka mengambil rasuah. Yang baik dan berintegriti lebih ramai daripada yang tidak baik,” katanya.


PRN Johor: 87 peratus pengundi awal selesai laksana tanggungjawab

BANGI, 5 Syaaban 1443H, Selasa – Sebanyak 87 peratus atau 18,625 pengundi awal pada Pilihan Raya Negeri (PRN) Johor melaksanakan tanggungjawab masing-masing di pusat pembuangan undi yang dibuka sejak 8 pagi tadi.

Setiausaha Suruhanjaya Pilihan Raya (SPR) Malaysia, Datuk Ikmalrudin Ishak berkata, pengundi awal itu membabitkan anggota tentera dan pasangan, serta anggota polis dan anggota Pasukan Gerakan Am (PGA).

“SPR merakamkan ucapan tahniah dan syabas kepada semua Pegawai Pengurus Pilihan Raya dan pasukan kerana telah menjalankan tanggungjawab dengan baik pada hari ini.

“Penghargaan dan terima kasih juga diucapkan kepada pihak Polis Diraja Malaysia, Angkatan Tentera Malaysia, Kementerian Kesihatan Malaysia, Majlis Keselamatan Negara, Pihak Berkuasa Tempatan, media dan semua pihak yang terlibat secara langsung dan tidak langsung atas segala kerjasama dan sokongan yang telah diberikan kepada SPR,” katanya dalam kenyataan, hari ini.

Terdahulu, sebanyak 63 pusat mengundi membabitkan 83 saluran dibuka bermula 8 pagi bagi proses pengundian awal PRN Johor.

Sebanyak 29 pusat mengundi awal ditutup jam 12 tengah hari tadi, dengan lapan lagi ditutup pukul 2 petang, manakala 26 pusat mengundi awal lagi ditutup 5 petang.

Seramai 239 calon bertanding merebut 56 kerusi pada PRN kali ini, dengan hari pengundian PRN Johor ditetapkan Sabtu, 12 Mac ini melibatkan kira-kira 2.57 juta pengundi.


Kes baharu COVID-19 turun 14.5 peratus minggu lepas

KUALA LUMPUR, 24 Muharam 1444H, Isnin – Bilangan kes baharu COVID-19 menurun sebanyak 14.5 peratus kepada 22,822 kes pada Minggu Epidemiologi ke-33 (ME 33/2022) dari 14 hingga 20 Ogos.

Ketua Pengarah Kesihatan Tan Sri Dr Noor Hisham Abdullah berkata bagi tempoh sama, 55 kematian direkodkan, menurun sebanyak 8.3 peratus berbanding minggu sebelumnya.

“Bilangan kes sembuh pada ME 33/2022 juga menurun sebanyak 8.5 peratus iaitu 28,905 kes kepada 26,458 kes.

“Purata kes aktif setiap hari bagi ME 33/2022 adalah 42,010 iaitu terdapat penurunan sebanyak enam peratus berbanding minggu sebelumnya,” menurut beliau dalam kenyataan berkaitan situasi semasa jangkitan COVID-19 hari ini.

Kemasukan pesakit ke hospital dan Pusat Kuarantin dan Rawatan COVID-19 Berisiko Rendah (PKRC) awam bagi setiap 100,000 penduduk untuk kategori pesakit 1 dan 2 pula menyaksikan penurunan sebanyak lima peratus manakala pesakit kategori 3, 4 dan 5 berkurangan sebanyak 15.4 peratus pada ME 33/2022.

Dr Noor Hisham berkata pengisian katil Unit Rawatan Rapi (ICU) pada ME33/2022 meningkat sebanyak lima peratus, katil bukan kritikal meningkat satu peratus manakala katil PKRC tiada perubahan berbanding minggu sebelumnya.

Selain itu, peratusan pesakit COVID-19 yang memerlukan alat bantuan pernafasan meningkat 0.3 peratus pada ME33/2022 berbanding ME32/2022.

Beliau berkata kes positif yang dipantau oleh Pusat Penilaian COVID-19 (CAC) di seluruh negara turut menunjukkan sedikit penurunan.

“Bilangan kedatangan pesakit ke CAC menurun sebanyak 5.4 peratus, kes baharu yang menjalani pemantauan di rumah menurun sebanyak 9.9 peratus manakala kes yang dirujuk CAC ke hospital menurun sebanyak 21.3 peratus,” katanya sambil menambah purata nilai RT juga menunjukkan penurunan sebanyak 3.1 peratus.

Katanya hasil survelan COVID-19 di lokasi sentinel seluruh negara mendapati sebanyak 101 sampel Penyakit Seperti Influenza (ILI) dikesan positif COVID-19 dengan kadar 14.0 peratus manakala tiada sampel Jangkitan Pernafasan Akut Teruk (SARI) dikesan positif COVID-19 dan kekal 1.8 peratus pada ME 33/2022. – Bernama


Zionis peruntuk RM4.3 billion perluas penempatan haram Yahudi di Palestin

TEL AVIV, 6 Zulkaedah 1444H, Jumaat – Parlimen Israel, Knesset semalam meluluskan belanjawan negara baharu untuk dua tahun akan datang, termasuk melabur 3.5 bilion syikal (RM4.3 bilion) bagi memperluaskan penempatan Israel di Tebing Barat yang diduduki.

Majoriti dana akan disalurkan ke arah menurap jalan baharu dan menambah baik jalan sedia ada, termasuk lebuh raya untuk memintas kawasan Palestin yang mengasingkan lagi peneroka haram Israel dan Palestin, lapor Times of Israel.

Ratusan juta syikal juga diperuntukkan untuk meluluskan penempatan haram yang tidak pernah mendapat kebenaran kerajaan.

Jumlah dana daripada bajet yang diperuntukkan untuk menaik taraf dan membuka jalan baharu di Tebing Barat yang diduduki telah dipersetujui antara Menteri Kewangan Israel Bezalel Smotrich dan Menteri Pengangkutan Miri Regev.

Mereka memperuntukkan sebanyak $134 juta (RM620 juta) ke arah memperluaskan jalan antara penempatan Ariel dan Tapuach Junction di utara Tebing Barat dan $98 juta (RM454 juta) untuk menaik taraf jalan masuk ke kawasan Majlis Wilayah Beit El.

Smotrich dan Regev juga bersetuju menyumbang $81 juta (RM375 juta) daripada bajet untuk membiayai jalan baharu antara penempatan haram Migron serta Qalandia di utara Baitulmaqdis, yang akan memintas kem pelarian Qalandia dan merampas beribu-ribu ekar tanah milik Palestin.

Pelaburan itu merangkumi 25 peratus daripada bajet Kementerian Pengangkutan untuk infrastruktur jalan raya di seluruh negara, walaupun penduduk di penempatan haram itu hanya terdiri daripada lima peratus daripada hampir sepuluh juta rakyat Israel, lapor Times of Israel.

Sementara itu, Yoni Mizrachi, penyelidik Peace Now, berkata, kerajaan haram Israel bertindak melampau dengan mengambil wang daripada dana teras dan memberikannya kepada sekumpulan kecil yang tinggal di Tebing Barat.

“Kami melihat usaha di sini untuk memperdalam kehadiran Israel di Tebing Barat,” tambahnya.

Pada 30 Mac, Majlis Hak Asasi Manusia Pertubuhan Bangsa-Bangsa Bersatu (PBB) membincangkan laporan mengenai penempatan dan kesannya terhadap hak rakyat Palestin, yang dibentangkan oleh Pesuruhjaya Tinggi Hak Asasi Manusia, Volker Turk.

Dalam laporannya, Turk menekankan bahawa jumlah peneroka Israel di Tebing Barat, termasuk Baitulmaqdis, meningkat daripada 520,000 kepada lebih daripada 700,000 sejak sedekad lalu.

Laporan itu merekodkan kewujudan hubungan antara perluasan penempatan Israel dan serangan peneroka haram terhadap Palestin sejak sedekad lalu, menyatakan bahawa PBB telah mengesahkan 3,372 insiden keganasan peneroka, yang mengakibatkan kecederaan 1,222 rakyat Palestin. -Agensi


Keadaan makin parah, kerajaan sendiri suburkan akar vernakular

BANGI, 28 Ramadan 1442H, Isnin – Laporan bahawa terdapat sebanyak 1,301 buah Sekolah Jenis Kebangsaan Cina (SJKC) dibina di Malaysia dengan 127 sekolah baharu dibangunkan sejak lebih 20 tahun lalu nyata mengejutkan.

Menilai situasi itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, mereka seolah-olah sedang sedaya upaya memperkukuhkan kedudukan sekolah vernakular dengan membina dan memberi peruntukan sebanyak mungkin.

“Nampaknya aspirasi rakyat untuk memperkasakan identiti dan jati diri negara semakin terhakis dan semakin cair.

“Kerajaan hanya membuatkannya lebih parah dengan menyuburkan akar penyebabnya; sekolah vernakular kerajaan (SJKC),” katanya dalam kenyataan, hari ini.

Bahkan, katanya, tidak mustahil mereka sudah bersedia menjadi sistem alternatif gergasi yang stabil jika perlu diswastakan satu hari nanti.

Terdahulu, Oriental Daily melaporkan sebanyak 127 buah SJKC telah dibina bermula tahun 1997 hingga 2017.

Timbalan Menteri Pendidikan, Senator Datuk Dr Mah Hang Soong berkata, jumlah SJKC yang dibina di negara ini setakat tahun 2020 adalah sebanyak 1,300 buah, sementara pada 2021 jumlahnya meningkat 1,301.


Ramai pesakit kritikal, 3 hospital di Beirut musnah akibat letupan

BEIRUT, 25 Zulhijjah 1441H, Sabtu – Sekurang-kurangnya tiga hospital utama dan separuh daripada jumlah klinik di ibu negara Lubnan tidak berfungsi – akibat rosak teruk dalam letupan baru-baru ini – yang mengorbankan lebih dari 200 orang serta mencederakan ribuan penduduk.

Pengamal media, Bernard Smith dari Al Jazeera berkata, letupan yang menggemparkan masyarakat dunia pada 4 Ogos itu telah memusnahkan sebahagian Hospital St George, termasuk wad bersalin.

“Tiga hospital di Beirut tidak berfungsi dan sekitar 25 kemudahan kesihatan lain turut tidak berfungsi menurut Pertubuhan Kesihatan Sedunia (WHO).

“Terdapat juga peningkatan kes Coronavirus – risiko lain untuk pesakit barah kanak-kanak dan mungkin menyebabkan kesihatan mereka terganggu,” katanya.

Pakar Pediatrik Onkologi, Peter Noun berkata, terdapat kanak-kanak yang menjadi anak yatim dan ada di antara ibu bapa yang dalam keadaan kritikal di Unit Rawatan Rapi (ICU).

“Anda dapat bayangkan betapa sukarnya pesakit. Mereka menghidap barah, mereka takut dengan letupan dan bunyi bising, malah ada yang melihat ibu bapa mereka mati dan berada dalam keadaan kritikal,” katanya.

Beliau berkata, kira-kira 110 kanak-kanak kini menjalani rawatan bagi penyakit barah di hospital.

Krisis kewangan dan kekurangan mata wang dolar di Lubnan menyebabkan pihak hospital tidak mampu membeli ubat-ubatan asing serta membayar gaji kakitangan mereka. -Agensi


57 pelajar di Mexico diracun bahan ‘misteri’

MEXICO CITY, 13 Rabiulawal 1444H, Isnin – Sekurang-kurangnya 57 pelajar diracuni bahan tidak dikenali di sebuah sekolah menengah luar bandar di selatan negeri Chiapas, Mexico, menurut pihak berkuasa tempatan.

Keracunan membabitkan kumpulan besar itu adalah yang ketiga di sekolah Chiapas yang dilaporkan sejak dua minggu lalu oleh media tempatan, dan ia menakutkan pelajar serta mencetuskan kemarahan ibu bapa.

Institut Keselamatan Sosial Mexico berkata, seramai 57 pelajar dalam komuniti luar bandar Bochil dihantar ke hospital tempatan dengan gejala keracunan.

Seorang daripada mangsa dilaporkan kritikal dan terpaksa dipindahkan ke hospital di ibu negeri, sementara selebihnya berada dalam keadaan stabil, kata instutut itu.

Pihak berkuasa tidak membuat spekulasi mengenai puncanya, tetapi media tempatan berkata, beberapa ibu bapa percaya pelajar itu terdedah kepada air atau makanan yang tercemar.

Pihak pendakwa negeri berkata, 15 ujian toksikologi telah dijalankan dan semua keputusan negatif dadah terlarang, selepas dakwaan tersebar di media sosial bahawa pelajar diuji positif kokain.

Ini selepas seorang lelaki dalam sebuah video mendakwa anak perempuannya diracun dan diuji positif kokain oleh makmal swasta bersama pelajar lain.

Bagaimanapun, pejabat pendakwa negeri tidak menjawab soalan mengenai ujian toksilogi seterusnya atau peristiwa keracunan sebelum itu.

Sejak 23 September lalu, media tempatan melaporkan dua kes keracunan membabitkan kumpulan besar di bandar Tapachula yang menjejaskan berpuluh-puluh pelajar.- Agensi


Elak karya seni cuba normalisasi budaya canggah syariat

BANGI, 2 Safar 1444H, Selasa – Karya seni atau program hiburan yang cuba menormalisasikan budaya bertentangan syariat Islam, nilai akhlak serta budaya masyarakat negara ini perlu dielak serta ditentang habis-habisan.

Menteri di Jabatan Perdana Menteri (Hal Ehwal Agama), Datuk Idris Ahmad berkata, meskipun hiburan itu adalah satu fitrah, setidaknya biarlah ia bertepatan dan berlandaskan agama serta syariat Islam.

Justeru, beliau berkata, sudah tiba masanya setiap stesen dan produksi televisyen mewujudkan Jabatan Pematuhan Syariah untuk menyemak, menapis dan memantau semua skrip serta kandungan sebelum disiarkan.

“Jabatan Kemajuan Islam Malaysia (Jakim) sentiasa bekerjasama dengan semua pihak industri dan telah menerbitkan tiga garis panduan untuk rujukan semua pihak.

“Jakim juga telah menubuhkan Pusat Penyelidikan Hadith yang membuat kajian serta rujukan hadis kepada masyarakat.

“Kita tidak mahu masyarakat terus terjebak dengan penyebaran hadis palsu,” katanya dalam kenyataan, hari ini.

Terdahulu, Idris mengadakan pertemuan dengan stesen dan produksi televisyen bagi mendengar pandangan mengenai dunia penyiaran.

“Saya mengambil peluang seluas-luasnya pada pertemuan yang sangat baik ini terhadap beberapa kerisauan saya dan kita semua dalam sekitar sebulan dua ini tentang pelbagai aktiviti hiburan yang tidak menepati garisan Islam dan kerisauan kita terhadap kecenderungan masyarakat yang tidak dididik dalam berhibur.

“Peluang saya bertemu dengan para pemain industri penyiaran ini adalah satu peringatan bersama untuk menjayakan agenda yang lebih baik dalam mendidik masyarakat terhadap isu-isu hiburan yang melampau dan tidak hanya melihat kepada keuntungan semata-mata.

“…namun isu moral yang dibina untuk masyarakat Malaysia terutamanya anak muda perlu dititik berat dalam dunia penyiaran ini,” katanya.

Beliau berkata, setelah mendengar maklum balas dan pendapat daripada pemain industri, masih ramai yang suka dan mahukan rancangan serta siaran mempunyai kandungan berunsur islamik dan bertepatan syariat agama.

“Semoga pertemuan dan perbincangan ini dapat memberi nafas baru kepada dunia penyiaran ini dapat memberi nafas baru kepada dunia penyiaran negara terutama dalam penerapan nilai-nilai agama dan kandungan yang bertepatan dengan syariat.

“Marilah kita bergabung membina masyarakat dan negara yang sejahtera,” katanya.